title: Id-Deċiżjoni tal-Bank Ċentrali Ewropew tat-18 ta' Diċembru, 2003 li tistabbilixxi l-miżuri meħtieġa għall-ħlas tal-kapital tal-bank ċentrali ewropew mill-banek ċentrali nazzjonali parteċipanti (BĊE/2003/18)

text:
Avviż Legali Importanti

|

32003D0018(01)

Official Journal L 009 , 15/01/2004 P. 0029 - 0030

		Id-Deċiżjoni tal-Bank Ċentrali Ewropewtat-18 ta' Diċembru 2003li tistabbilixxi l-miżuri meħtieġa għall-ħlas tal-kapital tal-bank ċentrali ewropew mill-banek ċentrali nazzjonali parteċipanti(BĊE/2003/18)(2004/44/EK)IL-KUNSILL REGOLATORJU TAL-BANK ĊENTRALI EWROPEW,Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, partikolarment l-Artikolu 28.3,Billi:(1) Id-Deċiżjoni BĊE/1998/2 tad-9 ta' Ġunju, 1998, li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew [1], iddeterminat il-mod u l-ammont kemm il-banek ċentrali nazzjonali (BĊNi) ta' l-Istati Membri li beħsiebhom jaddottaw l-ewro fl-1 ta' Jannar, 1999, għandhom iħallsu mill-kapital tal-Bank Ċentrali Ewropew (BĊE).(2) L-Artikolu 2 tad-Deċiżjoni BĊE/2000/14 tas-16 ta' Novembru, 2000, li jipprovdi għall-ħlas tal-kapital u l-kontribuzzjoni għar-riżervi u l-provvisti tal-BĊE mill-Bank of Greece, u għat-trasferiment tal-bidu lill-BĊE ta' l-assi barranin ta' riżerva mill-Bank of Greece u kwistjonijiet relatati [2], flimkien mad-Deċiżjoni BĊE/1998/14 ta' l-1 ta' Diċembru, 1998, li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti [3], iddeterminaw il-mod u kemm il-Bank of Greece għandu jħallas mill-kapital tal-BĊE fl-1 ta' Jannar, 2001, minħabba l-addozzjoni ta' l-ewro min-naħa tal-Greċja.(3) Id-Deċiżjoni BĊE/2003/17 tat-18 ta' Diċembru, 2003, dwar l-ishma perċentwali tal-banek ċentrali nazzjonali fl-iskema tas-sottoskrizzjoni tal-kapital tal-Bank Ċentrali Ewropew [4] taġġusta b'effett mill-1 ta' Jannar, 2004, il-proporzjonijiet assenjati lill-BĊNi fl-iskema tas-sottoskrizzjoni tal-kapital tal-BĊE (minn issa 'l quddiem "il-proporzjonijiet fl-iskema kapitali" u "l-iskema kapitali" rispettivament).(4) L-iskema kapitali aġġustata teħtieġ l-addozzjoni ta' deċiżjoni ġdida tal-BĊE biex tirrevoka d-Deċiżjoni BĊE/1998/2 u l-Artikolu 2 tad-Deċiżjoni BĊE/2000/14 b'effett mill-1 ta' Jannar, 2004, u biex tiddetermina l-mod u kemm il-BĊNi ta' l-Istati Membri li addottaw l-ewro (minn issa 'l quddiem "il-BĊNi parteċipanti") għandhom iħallsu mill-kapital tal-BĊE fl-1 ta' Jannar, 2004,ADDOTTA DIN ID-DEĊIŻJONI:Artikolu 1L-ammont u l-modalita' tal-ħlas tal-kapitalKull BĊN parteċipanti għandu jħallas fl-ammont kollu s-sottoskrizzjoni tiegħu fil-kapital tal-BĊE fl-1 ta' Jannar, 2004. Filwaqt li jieħu konsiderazzjoni tal-proporzjonijiet fl-iskema kapitali deskritti fl-Artikolu 2 tad-Deċiżjoni BĊE/2003/17, kull BĊN parteċipanti għandu għalhekk iħallas fl-1 ta' Jannar, 2004, l-ammont li qed jintwera ħdejn ismu fit-tabella li ġejja:BĊNi parteċipanti | (EUR) |- In-Nationale Bank van België/Banque Nationale de Belgique | 141485000 |- Id-Deutsche Bundesbank | 1170200000 |- Bank of Greece | 108070000 |- Il-Banco de España | 439005000 |- Il-Banque de France | 825875000 |- Ic-Central Bank and Financial Services Authority of Ireland | 51270000 |- Il-Banca d'Italia | 728630000 |- Il-Banque centrale du Lussemburgu | 8540000 |- Id-De Nederlandsche Bank | 221615000 |- L-Österreichische Nationalbank | 115095000 |- Banco de Portugal | 100645000 |- Is-Suomen Pankki | 71490000 |Artikolu 2Aġġustament tal-kapital imħallasKull BĊN parteċipanti diġa' ħallas is-sehem tiegħu tal-kapital sottoskritt tal-BĊE skond id-Deċiżjoni BĊE/1998/2 u, fil-każ tal-Bank of Greece, skond l-Artikolu 2 tad-Deċiżjoni BĊE/2000/14 u d-Deċiżjoni BĊE/1998/14. Minħabba dan il-fatt, jew xi BĊN parteċipanti għandu jittrasferixxi ammont addizzjonali lill-BĊE, jew il-BĊE għandu jittrasferixxi ammont lura lil xi BĊN parteċipanti, skond kif ikun l-aħjar li jsir, sabiex jintlaħqu l-ammonti stabbiliti fit-tabella fl-Artikolu 1. Dawn it-trasferimenti għandhom isiru skond it-termini u l-kundizzjonijiet stabbiliti fid-Deċiżjoni BĊE/2003/20 tat-18 ta' Diċembru, 2003, li tistabbilixxi t-termini u l-kundizzjonijiet għat-trasferimenti ta' l-ishma tal-kapital tal-Bank Ċentrali Ewropew bejn il-banek ċentrali nazzjonali u l-aġġustament tal-kapital imħallas [5].Artikolu 3Dispożizzjonijiet Finali1. Id-Deċiżjoni BĊE/1998/2 u l-Artikolu 2 tad-Deċiżjoni BĊE/2000/14 huma bil-preżenti rrevokati b'effett mill-1 ta' Jannar, 2004.2. Din id-Deċiżjoni għandha tidħol fis-seħħ fid-19 ta' Diċembru, 2003.3. Din id-Deċiżjoni se tiġi ppubblikata fil-Ġurnal Ufficjali ta' l-Unjoni Ewropew.Magħmula fi Frankfurt am Main, fit-18 ta' Diċembru 2003.Għall-Kunsill Regolatorju tal-BĊEJean-Claude Trichet[1] ĠU L 8, ta' l-14.1.1999, p. 33.[2] ĠU L 336, tat-30.12.2000, p. 110.[3] ĠU L 110, tat-28.4.1999, p. 33.[4] ĠU L 9, tal-15.1.2004, p. 27.[5] ĠU L 9, tal-15.1.2004, p. 32.--------------------------------------------------


title: 2014/415/UE: Deċiżjoni tal-Kunsill tal- 24 ta' Ġunju 2014 dwar l-arranġamenti għall-implimentazzjoni mill-Unjoni tal-klawżola ta' solidarjetà

text:
               1.7.2014

               MT

               Il-Ġurnal Uffiċjali tal-Unjoni Ewropea

               L 192/53

         DEĊIŻJONI TAL-KUNSILL
   tal-24 ta' Ġunju 2014
   dwar l-arranġamenti għall-implimentazzjoni mill-Unjoni tal-klawżola ta' solidarjetà

      (2014/415/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel sentenza tal-Artikolu 222(3) tiegħu,
   Wara li kkunsidra l-proposta konġunta tal-Kummissjoni Ewropea u tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Din id-Deċiżjoni tikkonċerna l-implimentazzjoni mill-Unjoni tal-Artikolu 222 tat-Trattat dwar il-Funzjonament tal-Unjoni Ewropea (TFUE) (“il-klawżola ta' solidarjetà”). Ma tikkonċernax l-implimentazzjoni mill-Istati Membri tal-klawżola ta' solidarjetà skont l-Artikolu 222(2) TFUE. Skont id-Dikjarazzjoni (Nru 37) dwar l-Artikolu 222 tat-Trattat dwar il-Funzjonament tal-Unjoni Ewropea, Stat Membru jista' jagħżel il-mezz l-aktar xieraq biex jissodisfa l-obbligu tiegħu ta' solidarjetà lejn Stat Membru ieħor.

               (2)

               Skont l-Artikolu 222(1) TFUE, l-Unjoni u l-Istati Membri għandhom jaġixxu b'mod konġunt fi spirtu ta' solidarjetà jekk Stat Membru jkun l-oġġett ta' attakk terroristiku jew il-vittma ta' diżastru naturali jew ikkaġunat mill-bniedem. Għall-benefiċċju ta' kwalunkwe Stat Membru li jinvoka l-klawżola ta' solidarjetà u biex ikunu evitati sforzi doppji, għandhom jitfittxu l-koerenza u l-komplementarjetà tal-azzjoni tal-Unjoni u tal-Istati Membri. Peress li l-Istati Membri għandhom jikkoordinaw bejniethom fil-Kunsill sabiex josservaw l-obbligi tagħhom ta' solidarjetà skont l-Artikolu 222(2) TFUE, huwa xieraq li jkun hemm arranġamenti għal koordinazzjoni fil-Kunsill fir-rigward tal-implimentazzjoni mill-Unjoni tal-klawżola ta' solidarjetà.

               (3)

               L-arranġamenti għall-koordinazzjoni fil-Kunsill għandhom jibbażaw fuq l-Arranġamenti tal-UE għal Rispons Integrat waqt Kriżijiet Politiċi (IPCR), approvati mill-Kunsill fil-25 ta' Ġunju 2013, li jiddikjaraw li l-IPCR għandu jappoġġa wkoll l-arranġamenti għall-implimentazzjoni tal-klawżola ta' solidarjetà. Ikun xieraq li l-Kunsill jadatta l-arranġamenti tal-IPCR, b'mod partikolari fil-każ ta' rieżami.

               (4)

               L-implimentazzjoni mill-Unjoni tal-klawżola ta' dolidarjetà għandha tibbaża kemm jista' jkun fuq strumenti eżistenti, għandha żżid l-effikaċja billi ttejjeb il-koordinazzjoni u tevita d-duplikazzjoni, għandha tiffunzjona abbażi ta' ebda riżorsi addizzjonali, għandha tipprovdi interfaċċa sempliċi u ċara fuq il-livell tal-Unjoni lill-Istati Membri, u għandha tirrispetta l-kompetenzi mogħtija lil kull istituzzjoni u servizz tal-Unjoni.

               (5)

               Il-klawżola ta' solidarjetà titlob sabiex l-Unjoni timmobilizza l-istrumenti kollha għad-dispożizzjoni tagħha. L-istrumenti rilevanti jinkludu l-Istrateġija ta' Sigurtà Interna għall-Unjoni Ewropea, il-Mekkaniżmu tal-Unjoni Ewropea għall-Protezzjoni Ċivili stabbilit bid-Deċiżjoni Nru 1313/2013/UE tal-Parlament Ewropew u tal-Kunsill (1) (“il-Mekkaniżmu tal-Unjoni”), id-Deċiżjoni Nru 1082/2013/UE tal-Parlament Ewropew u tal-Kunsill (2) u l-istrutturi żviluppati fil-qafas tal-Politika ta' Sigurtà u ta' Difiża Komuni (PSDK).

               (6)

               Il-kamp ta' applikazzjoni tal-arranġamenti għall-implimentazzjoni mill-Unjoni tal-klawżola ta' solidarjetà jeħtieġ jiġi identifikat b'mod ċar.

               (7)

               Fir-rigward tal-ġlieda kontra t-terroriżmu, il-qafas strateġiku għall-azzjoni tal-Unjoni hija l-Istrateġija tal-Unjoni Ewropea għal Kontra t-Terroriżmu. Diversi strumenti bħal strumenti li jsaħħu l-protezzjoni tal-infrastrutturi kritiċi fl-enerġija u t-trasport (3) huma implimentati. Ittieħdu wkoll azzjonijiet li jimxu mal-Komunikazzjoni tal-Kummissjoni intitolata “Il-linja politika tal-UE Kontra t-Terroriżmu: il-kisbiet ewlenin u l-isfidi tal-futur” pereżempju azzjonijiet biex itejbu l-kooperazzjoni bejn l-awtoritajiet tal-infurzar tal-liġi, isaħħu l-prevenzjoni tar-radikalizzazzjoni, b'mod partikolari billi jitwaqqaf Netwerk Ewropew għas-Sensibilizzazzjoni tar-Radikalizzazzjoni, u jillimitaw l-aċċess tat-terroristi għal fondi kif ukoll għal splussivi u materjali kimiċi, bijoloġiċi, radjoloġiċi u nukleari (4), kif ukoll azzjonijiet li jtejbu s-sigurtà tal-isplussivi.

               (8)

               Jeħtieġ li jiġi definit mekkaniżmu tal-invokazzjoni u mekkaniżmu tal-eliminazzjoni gradwali għall-arranġamenti skont din id-Deċiżjoni fil-livell tal-Unjoni, abbażi ta' talba politika ta' livell għoli mill-Istat Membru kkonċernat u appoġġat minn punt ta' dħul uniku fil-livell tal-Unjoni.

               (9)

               L-arranġamenti ta' rispons fil-livell tal-Unjoni għandhom itejbu l-effikaċja permezz ta' koordinazzjoni msaħħa mibnija fuq strumenti eżistenti.

               (10)

               Il-Mekkaniżmu tal-Unjoni għandu l-għan li jsaħħaħ il-kooperazzjoni bejn l-Istati Membri u l-Unjoni u li jiffaċilita l-koordinazzjoni fil-qasam tal-protezzjoni ċivili. Id-Deċiżjoni Nru 1313/2013/UE tal-Parlament Ewropew u tal-Kunsill stabbilixxiet iċ-Ċentru għal Rispons ta' Emerġenza (l-“ERCC”) li għandu jiżgura kapaċità operattiva fuq bażi ta' 24/7 u jservi lill-Istati Membri u lill-Kummissjoni fil-kisba tal-objettivi tal-Mekkaniżmu tal-Unjoni.

               (11)

               Is-Servizz Ewropew għall-Azzjoni Esterna (SEAE) għandu għad-dispożizzjoni tiegħu strutturi mogħnija b'intelligence u b'kompetenza esperta militari, kif ukoll in-netwerk tad-Delegazzjonijiet li jistgħu wkoll jikkontribwixxu fir-rispons għal theddid jew diżastri fit-territorju tal-Istati Membri jew għal kriżijiet b'dimensjoni esterna. Skont il-kriżi, strutturi oħra u aġenziji tal-Unjoni fil-qasam tal-Politika Estera u ta' Sigurtà Komuni (PESK) inkluż il-PSDK għandhom jipprovdu, kif xieraq, kontribuzzjonijiet f'konformità mad-dispożizzjonijiet rilevanti tal-liġi tal-Unjoni.

               (12)

               Fejn meħtieġ u prattiku fid-dawl tal-urġenza, l-arranġamenti għar-reazzjoni fil-livell tal-Unjoni għandhom ikunu kkumplimentati bl-adozzjoni tal-atti legali jew bl-emenda tal-atti eżistenti skont id-dispożizzjonijiet rilevanti tat-Trattati.

               (13)

               Din id-Deċiżjoni mhu ser ikollha l-ebda implikazzjonijiet ta' difiża. Fil-każ li kriżi teħtieġ azzjoni tal-PESK jew tal- PSDK, għandha tittieħed deċiżjoni mill-Kunsill skont id-dispożizzjonijiet rilevanti tat-Trattati.

               (14)

               Din id-Deċiżjoni hi mingħajr preġudizzju għall-Artikolu 42(7) tat-Trattat dwar l-Unjoni Ewropea.

               (15)

               Il-Komunikazzjoni tal-Kummissjoni intitolata “Strateġija tas-Sigurtà Interna tal-UE fl-Azzjoni: Ħames passi lejn Ewropa” aktar sikura tistabbilixxi l-għan li tiżdied ir-reżiljenza tal-Unjoni għal kriżijiet u diżastri permezz ta' għadd ta' azzjonijiet li jinkludu l-użu sħiħ tal-klawżola ta' solidarjetà. Kif kien fakkar il-Kunsill fil-Konklużjonijiet tiegħu tal-24 u 25 ta' Frar 2011, iż-żieda tar-reżiljenza tal-Ewropa għal kriżijiet u diżastri hija kruċjali biex ikomplu jissaħħu l-libertà, is-sigurtà u l-ġustizzja fl-Unjoni.

               (16)

               Il-Kunsill Ewropew għandu jivvaluta b'mod regolari t-theddid kontra l-Unjoni sabiex l-Unjoni u l-Istati Membri tagħha jkunu jistgħu jieħdu azzjoni effettiva. Fuq talba mill-Kunsill Ewropew, għandhom jiġu mfassla rapporti dwar theddid speċifiku.

               (17)

               Skont il-punt (a) tal-Artikolu 346(1) TFUE, l-ebda Stat Membru ma huwa obbligat jagħti tagħrif li l-kxif tiegħu jikkunsidrah li jmur kontra l-interessi vitali tas-sigurtà tiegħu.

               (18)

               Fit-22 ta' Novembru 2012, il-Parlament Ewropew adotta r-Riżoluzzjoni 2012/2223, intitolata “Il-klawżoli ta' difiża reċiproka u ta' solidarjetà tal-UE: dimensjonijiet politiċi u operattivi”.

               (19)

               Din id-Deċiżjoni tirrispetta d-drittijiet fundamentali u tosserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea u għandha tiġi applikata skont dawk id-drittijiet u l-prinċipji.

               (20)

               Ladarba l-għanijiet ta' din id-Deċiżjoni, jiġifieri l-implimentazzjoni mill-Unjoni tal-klawżola ta' solidarjetà, ma jistgħux jintlaħqu biżżejjed mill-Istati Membri, iżda jistgħu, minħabba raġunijiet ta' skala u effetti tal-azzjoni, jinkisbu aħjar fuq livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit fl-istess Artikolu, din id-Deċiżjoni ma tmurx lil hinn minn dak li hu meħtieġ biex jintlaħqu dawk l-għanijiet.

         ADOTTA DIN ID-DEĊIŻJONI:
   Artikolu 1
   Għan ġenerali u suġġett
   1.   Din id-Deċiżjoni tistabbilixxi r-regoli u l-proċeduri għall-implimentazzjoni mill-Unjoni tal-Artikolu 222 TFUE(“il-klawżola ta' solidarjetà”).
   2.   Biex ikunu żgurati l-koerenza u l-komplementarjetà tal-azzjoni tal-Unjoni u tal-Istati Membri, il-koordinazzjoni fuq il-livell politiku tar-rispons għall-invokazzjoni tal-klawżola ta' solidarjetà għandha ssir mill-Kunsill, bl-użu tal-arranġamenti tal- IPCR. L-appoġġ għat-tħaddim tal-arranġamenti tal-IPCR għandu jiġi pprovdut mis-Segretarjat Ġenerali tal-Kunsill (SĠK), mill-Kummissjoni u mis-SEAE.
   3.   L-arranġamenti fuq il-livell tal-Unjoni għandhom ikunu bbażati fuq mekkaniżmi eżistenti fil-Kunsill, fil-Kummissjoni, fis-SEAE u fl-aġenziji tal-Unjoni biex jipprovdu informazzjoni u appoġġ. Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u s-SEAE għandhom jikkontribwixxu, fejn ikun rilevanti, billi jieħdu inizjattivi u jipprovdu informazzjoni rilevanti u appoġġ fil-qasam tal-kompetenza tar-RGħ.
   4.   L-istrumenti rilevanti tal-Unjoni u l-arranġamenti tal-IPCR għandhom isegwu l-proċeduri tagħhom stess u jistgħu jkunu attivi qabel l-invokazzjoni u wara t-tmiem tar-rispons skont din id-Deċiżjoni.
   5.   L-arranġamenti skont din id-Deċiżjoni għandhom itejbu l-effiċjenza permezz ta' koordinazzjoni mtejba bejn ir-risponsi tal-Unjoni u tal-Istati Membri.
   Artikolu 2
   Kamp ta' applikazzjoni
   1.   Fil-każ ta' attakk terroristiku jew diżastru naturali jew ikkaġunat mill-bniedem, irrispettivament jekk dawn joriġinawx ġewwa jew barra t-territorju tal-Istati Membri, din id-Deċiżjoni għandha tapplika:

               (a)

               fit-territorju tal-Istati Membri li għalih japplikaw it-Trattati, jiġifieri l-art, l-ilmijiet interni, il-baħar territorjali u l-ispazju tal-ajru.

               (b)

               meta jaffettwaw infrastruttura (bħal stallazzjonijiet taż-żejt u tal-gass 'il barra mill-kosta) li tinsab fil-baħar territorjali, iż-żona ekonomika esklużiva jew il-blata kontinentali ta' Stat Membru.

         Meta tirrikorri għall-arranġamenti skont din id-Deċiżjoni, u b'mod partikolari meta timmobilizza l-istrumenti għad-dispożizzjoni tagħha, l-Unjoni għandha tkun marbuta bid-dritt internazzjonali u ma għandhiex tidħol fl-ambitu tad-drittijiet ta' pajjiżi mhux Stati Membri.
   2.   Din id-Deċiżjoni ma għandha l-ebda implikazzjonijiet ta' difiża.
   Artikolu 3
   Definizzjonijiet
   Għall-finijiet ta' din id-Deċiżjoni, japplikaw id-definizzjonijiet li ġejjin:

               (a)

               “diżastru” tfisser kwalunkwe sitwazzjoni li jkollha jew li jista' jkollha impatt sever fuq in-nies, l-ambjent jew il-proprjetà, inkluż il-wirt kulturali;

               (b)

               “attakk terroristiku” tfisser reat terroristiku kif definit fid-Deċiżjoni Qafas tal-Kunsill 2002/475/ĠAI (5);

               (c)

               “kriżi” tfisser diżastru jew attakk terroristiku b'impatt jew sinifikat politiku tant mifrux li jirrikjedi koordinazzjoni ta' politika fil-ħin u rispons fuq il-livell politiku tal-Unjoni;

               (d)

               “rispons” tfisser kwalunkwe azzjoni meħuda fil-każ ta' diżastru jew attakk terroristiku li tindirizza l-konsegwenzi ħżiena immedjati tiegħu.

         Artikolu 4
   Invokazzjoni tal-klawżola ta' solidarjetà
   1.   Fil-każ ta' diżastru jew attakk terroristiku, l-Istat Membru affettwat jista' jinvoka l-klawżola ta' solidarjetà jekk, wara li jkun uża l-possibbiltajiet offruti bil-mezzi u l-istrumenti eżistenti, fuq il-livell nazzjonali u tal-Unjoni, iqis li huwa ċar li l-kapaċitajiet ta' rispons disponibbli għalih ma jistgħux ilaħħqu mal-kriżi.
   2.   L-awtoritajiet politiċi tal-Istat Membru affettwat għandhom jindirizzaw l-invokazzjoni tagħhom lill-Presidenza tal-Kunsill. L-invokazzjoni għandha wkoll tkun indirizzata lill-President tal-Kummissjoni Ewropea permezz taċ-Ċentru għal Rispons ta' Emerġenza (ERCC).
   Artikolu 5
   Arranġamenti ta' rispons fuq il-livell tal-Unjoni
   1.   Ladarba tkun ġiet invokata l-klawżola ta' solidarjetà, il-Kunsill għandu jiżgura d-direzzjoni politika u strateġika tar-rispons tal-Unjoni għall-invokazzjoni tal-klawżola ta' solidarjetà, waqt li jikkunsidra bis-sħiħ il-kompetenzi tal-Kummissjoni u tar-RGħ. Għal dak il-għan, il-Presidenza tal-Kunsill għandha minnufih tattiva l-arranġamenti tal-IPCR jekk ma jkunux qed jintużaw diġà, u b'hekk tgħarraf lill-Istati Membri kollha bl-invokazzjoni tal-klawżola ta' solidarjetà.
   2.   Fl-istess ħin, u f'konformità mal-Artikolu 1(3), il-Kummissjoni, u r-RGħ, għandhom:

               (a)

               jidentifikaw l-istrumenti rilevanti kollha tal-Unjoni li jistgħu jikkontribwixxu l-aħjar għar-rispons għall-kriżi, inklużi strumenti u strutturi speċifiċi għas-settur, operazzjonali, ta' politika jew finanzjarji, u jieħdu l-miżuri kollha meħtieġa previsti minn dawk l-istrumenti;

               (b)

               jidentifikaw il-kapaċitajiet militari li jistgħu jikkontribwixxu l-aħjar għar-rispons għall-kriżi bl-appoġġ tal-Persunal Militari tal-UE;

               (c)

               jidentifikaw u jipproponu l-użu ta' strumenti u riżorsi fl-ambitu tal-kompetenza tal-aġenziji tal-Unjoni u li jistgħu jikkontribwixxu l-aħjar għar-rispons għall-kriżi;

               (d)

               jagħtu parir lill-Kunsill dwar jekk l-istrumenti eżistenti humiex mezz suffiċjenti biex jgħinu lill-Istat Membru affettwat wara l-invokazzjoni tal-Klawżola;

               (e)

               jipproduċu regolarment rapporti dwar għarfien u analiżi integrati tas-sitwazzjoni biex jinfurmaw u jappoġġaw il-koordinazzjoni u t-teħid tad-deċiżjonijiet fil-livell politiku fil-Kunsill f'konformità mal-Artikolu 6 ta' din id-Deċiżjoni.

         3.   Fejn ikun adatt, u f'konformità mal-Artikolu 1(3), il-Kummissjoni u r-RGħ, għandhom iressqu proposti lill-Kunsill, b'mod partikolari fejn jikkonċerna:

               (a)

               deċiżjonijiet dwar miżuri eċċezzjonali mhux previsti minn strumenti eżistenti;

               (b)

               talbiet għal kapaċitajiet militari li jmorru lil hinn mill-arranġamenti eżistenti dwar il-protezzjoni ċivili; jew

               (c)

               miżuri b'appoġġ ta' rispons rapidu mill-Istati Membri.

         4.   Meta tuża l-arranġamenti tal-IPCR, il-Presidenza tal-Kunsill għandha tiżgura l-koerenza tal-ġestjoni mill-Kunsill u r-rispons globali fuq il-livell politiku tal-Unjoni, inkluż dak li jikkonċerna l-iżvilupp u l-aġġornament ta' proposti għal azzjoni, filwaqt li jiġi rrispettat id-dritt ta' inizjattiva tal-Kummissjoni u r-RGħ fl-oqsma ta' kompetenza tagħhom. Meta tagħmel hekk, il-Presidenza għandu jkollha l-appoġġ u l-pariri tas-SĠK, il-Kummissjoni u s-SEAE, u fil-każ ta' attakki terroristiċi, tal-Koordinatur tal-UE għall-Ġlieda Kontra t-Terroriżmu. Skont il-kriżi, strutturi u aġenziji tal-Unjoni fil-qasam tal-PESK/PSDK għandhom jipprovdu, kif ikun xieraq, kontributi skont id-dispożizzjonijiet rilevanti tal-liġi tal-Unjoni.
   5.   Il-Presidenza tal-Kunsill ser tgħarraf lill-President tal-Kunsill Ewropew u lill-President tal-Parlament Ewropew bl-invokazzjoni tal-klawżola taż solidarjetà u bi kwalunkwe żviluppi importanti.
   6.   Fuq l-invokazzjoni tal-klawżola ta' solidarjetà, l-ERCC għandu jaġixxi bħala l-punt ta' kuntatt ċentrali 24/7 fil-livell tal-Unjoni mal-awtoritajiet kompetenti tal-Istati Membri u partijiet interessati oħra, mingħajr preġudizzju għar-responsabbiltajiet eżistenti fi ħdan il-Kummissjoni u r-RGħ u n-netwerks eżistenti ta' informazzjoni. L-ERCC għandu jiffaċilita l-produzzjoni tar-rapporti tal-Għarfien u ta' Analiżi Integrati tas-Sitwazzjoni (ISAA), f'kollaborazzjoni maċ-Ċentru ta' Sitwazzjonijiet tal-UE u ċ-ċentri ta' kriżi oħra tal-Unjoni f'konformità mal-Artikolu 6 ta' din id-Deċiżjoni.
   Artikolu 6
   Rapporti dwar Għarfien u Analiżi Integrati tas-Sitwazzjoni
   Ir-rapporti tal-ISAA għandhom jitfasslu apposta għall-ħtiġijiet tal-livell politiku tal-Unjoni kif iddefinit mill-Presidenza tal-Kunsill u għandhom jippermettu perspettiva strateġika tas-sitwazzjoni fil-Kunsill skont l-arranġamenti tal-IPCR. Tali rapporti għandhom jiġbru flimkien kontribuzzjonijiet ivvalidati mogħtija għad-dispożizzjoni volontarjament mill-Istati Membri, il-Kummissjoni, is-SEAE u l-aġenziji rilevanti tal-Unjoni, kif ukoll minn organizzazzjonijiet internazzjonali rilevanti. Fil-każ ta' invokazzjoni li tikkonċerna attakki terroristiċi, valutazzjonijiet ta' intelligence u għoti ta' tagħrif ser jiġu ttrattati separatament bil-mezzi eżistenti.
   Artikolu 7
   Eliminazzjoni gradwali
   L-eliminazzjoni gradwali tar-rispons taħt din id-Deċiżjoni għandha ssegwi l-istess proċedura prevista fl-Artikolu 4(2). L-Istat Membru li jkun invoka l-klawżola ta' solidarjetà għandu jindika, dlonk kif iqis dan, li ma hemmx aktar ħtieġa li l-invokazzjoni tinżamm attiva.
   Artikolu 8
   Valutazzjoni tat-theddid fuq il-livell tal-Unjoni
   1.   Sabiex jivvaluta b'mod regolari t-theddid li taffaċċja l-Unjoni, il-Kunsill Ewropew jista' jitlob lill-Kummissjoni, lir-RGħ u l-aġenziji tal-Unjoni, fejn rilevanti, biex jipproduċu rapporti dwar theddid speċifiku.
   2.   Sakemm ma jkunx stipulat mod ieħor mill-Kunsill Ewropew, kwalunkwe rapport bħal dan għandu jkun ibbażat biss fuq valutazzjonijiet ta' theddid disponibbli miġbura minn istituzzjonijiet, korpi u aġenziji tal-Unjoni rilevanti skont l-arranġamenti eżistenti, u fuq informazzjoni pprovduta b'mod volontarju mill-Istati Membri, filwaqt li jiġu evitati l-isforzi doppji. Fejn ikun rilevanti, il-Koordinatur tal-UE għall-Ġlieda Kontra t-Terroriżmu għandu jkun assoċjat mat-tħejjija ta' dawn ir-rapporti. Skont il-punt (a) tal-Artikolu 346(1) TFUE, l-ebda Stat Membru ma għandu jkun obbligat li jagħti tagħrif li jikkunsidra li l-kxif tiegħu jmur kontra l-interessi essenzjali tas-sigurtà tiegħu.
   Artikolu 9
   Rieżami
   1.   L-arranġamenti skont din id-Deċiżjoni għandhom jiġu rieżaminati perjodikament skont ħtiġijiet identifikati, u fi kwalunkwe każ fi żmien 12-il xhar wara t-tmiem tal-invokazzjoni biex ikun żgurat li t-tagħlimiet rilevanti jiġu identifikati u indirizzati. Dan ir-rieżami għandu jsir fil-Kunsill abbażi ta' rapport konġunt imħejji mill-Kummissjoni u r-RGħ.
   2.   Fejn ikun xieraq, din id-Deċiżjoni tista' tiġi riveduta. F'dak il-każ, u f'konformità mal-Artikolu 222(3) TFUE, il-Kunsill għandu jkun megħjun mill-Kumitat Politiku u ta' Sigurtà u l-Kumitat Permanenti għall-Kooperazzjoni Operattiva dwar is-Sigurtà Interna.
   3.   Fejn ikun xieraq, il-Kunsill jista' jadatta l-arranġamenti tal-IPCR, b'mod partikolari biex jindirizza ħtiġijiet identifikati mill-Kunsill fil-kuntest tar-rieżami jew wara reviżjoni ta' din id-Deċiżjoni.
   Artikolu 10
   Implikazzjonijiet finanzjarji
   Ir-riżorsi finanzjarji meħtieġa għall-implimentazzjoni ta' din id-Deċiżjoni għandhom jiġu mobilizzati fil-limiti miftiehma tan-nefqa annwali u skont il-kamp ta' applikazzjoni tal-istrumenti eżistenti tal-Unjoni filwaqt li jirrispettaw il-limiti massimi annwali tal-qafas finanzjarju pluriennali.
   Artikolu 11
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, l-24 ta' Ġunju 2014.

            Għall-Kunsill

            Il-President

         E. VENIZELOS

      (1)  Deċiżjoni Nru 1313/2013/UE tal-Parlament Ewropew u tal-Kunsill tas-17 ta' Diċembru 2013 dwar Mekkaniżmu tal-Unjoni għall-Protezzjoni Ċivili Test b'relevanza għaż-ŻEE (ĠU L 347, 20.12.2013, p. 924).

      (2)  Deċiżjoni Nru 1082/2013/UE tal-Parlament Ewropew u tal-Kunsill tat-22 ta' Ottubru 2013 dwar theddid transkonfinali serju għas-saħħa u li tħassar id-Deċiżjoni Nru 2119/98/KE Test b'relevanza għaż-ŻEE (ĠU L 293 5.11.2013, p. 1).

      (3)  Kif identifikat fid-Direttiva tal-Kunsill 2008/114/KE tat-8 ta' Diċembru 2008 dwar l-identifikazzjoni u l-indikazzjoni tal-Infrastruttura Kritika Ewropea u l-valutazzjoni tal-ħtieġa għat-titjib tal-ħarsien tagħhom (ĠU L 345, 23.12.2008, p. 75).

      (4)  Regolament (UE) Nru 98/2013 tal-Parlament Ewropew u tal-Kunsill tal-15 ta' Jannar 2013 dwar it-tqegħid fis-suq u l-użu ta' prekursuri tal-isplussivi (ĠU L 39, 9.2.2013, p. 1).

      (5)  Id-Deċiżjoni kwadru tal-Kunsill 2002/475/ĠAI tat-13 ta' Ġunju 2002 dwar il-ġlieda kontra t-terroriżmu (ĠU L 164, 22.6.2002, p. 3).


title: Id-Deċiżjoni tal-Kunsill tat-18 ta' Settembru 1995 dwar il-konklużjoni tal-Protokolli Addizzjonali mal-Ftehim Ewropew dwar il-kummerċ fil-prodotti tessili bejn il-Komunità Ewropea u ċerti pajjiżi ta' l-Ewropa Ċentrali u tal-Lvant (il-Bulgarija, l-Ungerija, il-Polonja, ir-Rumanija, ir-Repubblika Ċeka u r-Repubblika Slovakka)

text:
Avviż Legali Importanti

|

31997D0295

Official Journal L 127 , 20/05/1997 P. 0001 - 0001

		Id-Deċiżjoni tal-Kunsilltat-18 ta' Settembru 1995dwar il-konklużjoni tal-Protokolli Addizzjonali mal-Ftehim Ewropew dwar il-kummerċ fil-prodotti tessili bejn il-Komunità Ewropea u ċerti pajjiżi ta' l-Ewropa Ċentrali u tal-Lvant (il-Bulgarija, l-Ungerija, il-Polonja, ir-Rumanija, ir-Repubblika Ċeka u r-Repubblika Slovakka)(97/295/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 113, f'għaqda ma' l-ewwel sentenza ta' l-Artikolu 228(2) tiegħu,Wara li kkunsidra l-proposta mill-Kummissjoni,Billi l-Kummissjoni nnegozjat f'isem il-Komunità Protokolli addizzjonali mal-Ftehimijiet dwar l-Ewropa dwar il-kummerċ fil-prodotti tessili mar-Repubblika tal-Bulgarija, ir-Repubblika ta' l-Ungerija, ir-Repubblika tal-Polonja, ir-Rumanija, ir-Repubblika Ċeka u r-Repubblika Slovakka;Billi dawn il-Protokolli addizzjonali imsemmija għandhom jiġu approvatiIDDEĊIEDA DAN LI ĠEJ:Artikolu 1Il-Protokolli addizzjonali mal-Ftehim Ewropew dwar il-kummerċ fil-prodotti tessili bejn il-Komunità Ewropea u r-Repubblika tal-Bulgarija, ir-Repubblika ta' l-Ungerija, ir-Repubblika tal-Polonja, ir-Rumanija ir-Repubblika Ċeka u r-Repubblika Slovakka huma hawnhekk approvati f'isem il-Komunità.It-testi ta' dawn il-Protokolli addizzjonali huma mehmuża ma' din id-Deċiżjoni.Artikolu 2Il-President tal-Kunsill huwa hawnhekk awtorizzat li jinnomina l-persuna bil-poter li tiffirma l-Protokoli addizzjonali f'isem il-Komunità Ekonomika Ewopea.Artikolu 3Il-President tal-Kunsill għandu, f'isem il-Komunità, jagħti n-notifika provvduta fl-Artiklu 15 ta' kull wieħed mil-Protokolli addizzjonali f'isem il-Komunmità Ewropea.Artikolu 4Din id-Deċiżjoni għandha tiġi pubblikata fil-Ġurnal Uffiċjali tal-Komunitajiet Ewropej.Magħmula fi Brussel, fit-18 ta' Settembru 1995.Għall-KunsillIl-PresidentP. Solbes Mira--------------------------------------------------


title: Id-Deċiżjoni tal-Kunsill ta' l-10 ta' Ġunju 1985 li tistabbilixxi Kumitat Konsultattiv dwar l-Edukazzjoni u t-Taħriġ fil-Qasam ta'l-Arkitettura

text:
Avviż Legali Importanti

|

31985D0385

Official Journal L 223 , 21/08/1985 P. 0026 - 0027 Finnish special edition: Chapter 6 Volume 2 P. 0109  Spanish special edition: Chapter 06 Volume 3 P. 0020  Swedish special edition: Chapter 6 Volume 2 P. 0109  Portuguese special edition Chapter 06 Volume 3 P. 0020

		Id-Deċiżjoni tal-Kunsillta' l-10 ta' Ġunju 1985li tistabbilixxi Kumitat Konsultattiv dwar l-Edukazzjoni u t-Taħriġ fil-Qasam ta'l-Arkitettura(85/385/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea,Wara li kkunsidra l-abbozz tad-deċiżjoni sottomess mill-Kummissjoni,Billi, fir-Riżoluzzjoni tiegħu tas-6 ta' Ġunju 1974 li tirrigwarda r-rikonoxximent reċiproku tad-diplomi, iċ-ċertifikati u xhieda oħra ta' kwalifiki formali [1], il-Kunsill iddikjara lilu nnifsu favur li jiġu stabbiliti Kumitati Konsultattivi;Billi, fil-kuntest tar-rikonoxximent reċiproku tad-diplomi, iċ-ċertifikati u x-xhieda l-oħra ta' kwalifiki formali fl-arkitettura, huwa importanti li jiġi żgurat livell komparattivament għoli ta' edukazzjoni u taħriġ;Billi sabiex jikkontribwixxi għall-kisba ta' dan il-għan, għandu jiġi stabbilit Kumitat Konsultattiv biex jagħti pariri lill-Kummissjoni,IDDEĊIEDA KIF ĠEJ:Artikolu 1Għandu jiġi stabbilit Kumitat Konsultattiv dwar l-Edukazzjoni u t-Taħriġ fil-Qasam ta' l-Arkitettura, hawnhekk iżjed ’il quddiem imsejjaħ il-"Kumitat" taħt l-awspiċi tal-Kummissjoni.Artikolu 21. Il-kompitu tal-Kumitat għandu jkun li jgħin li jiġi żgurat livell komparattivament għoli ta' edukazzjoni u taħriġ għall-arkitetti fil-Komunità kollha.2. Għandu jwettaq dan il-kompitu partikolarment bil-mezzi li ġejjin:- skambju komprensiv tat-tagħrif fir-rigward tal-metodi ta' l-edukazzjoni u tat-taħriġ u l-kontenut, il-livell u l-istruttura tal-korsijiet ta' teorija u ta' prattika provvduti fl-Istati Membri;- diskussjoni u konsultazzjoni bil-għan li jkunu żviluppati approċċi komuni għall-livell li għandu jinkiseb fl-edukazzjoni u t-taħriġ ta' l-arkitetti u, kif jixraq, għall-istruttura u l-kontenut ta' din l-edukazzjoni u dan it-taħriġ inklużi l-kriterji li għandhom x’jaqsmu ma’ esperjenza prattika;- biex issir reviżjoni kontiwa ta' l-adattament ta' l-edukazzjoni u t-taħriġ ta' l-arkitetti għal żviluppi fil-metodi tat-tagħlim u għal problemi ġodda li jinħolqu għall-arkitetti b'riżultat ta' l-iżviluppi soċjali, xjentifiċi u tekniċi u l-protezzjoni ta' l-ambjent.3. Il-Kumitat għandu jwettaq il-kompiti ta' konsulenza assenjati lilu bid-Direttiva tal-Kunsill 85/384/KEE ta' l-10 ta' Ġunju 1985 dwar ir-rikonoxximent reċiproku tad-diplomi, iċ-ċertifikati u xhieda oħra ta' kwalifiki formali fl-arkitettura, inklużi miżuri sabiex jiffaċilitaw l-eżerċizzju effettiv tad-dritt ta' l-istabbiliment u tal-libertà li jkunu provduti servizzi [2].4. Il-Kumitat għandu jikkomunika lill-Kummissjoni u lill-Istati Membri l-opinjonijiet u r-rakkomandazzjonijiet tiegħu inklużi, meta jidhirlu xierqa, suġġerimenti dwar l-emendi li għandhom isiru lill-Artikoli li għandhom x'jaqsmu ma’ l-edukazzjoni u t-taħriġ ta' l-arkitetti fid-Direttiva 85/384/KEE.5. Il-Kumitat għandu wkoll jagħti pariri lill-Kummissjoni dwar kwalunkwe kwistjoni li l-Kummissjoni tista’ tirriferilu f'dak li għandu j'jaqsam ma’ l-edukazzjoni u t-taħriġ ta' l-arkitetti.Artikolu 31. Il-Kumitat għandu jikkonsisti fi tlett esperti minn kull Stat Membru kif ġej:- espert mill-professjoni prattikanti;- espert mill-universitajiet jew istituzzjonijiet ekwivalenti tat-tagħlim fil-qasam ta' l-arkitettura;- espert mill-awtoritajiet kompetenti ta' l-Istat Membru.2. Għandu jkun hemm sostitut għal kull membru. Is-sostituti jistgħu jattendu l-laqgħat tal-Kumitat.3. Il-membri u sostituti deskritti fil-paragrafi 1 u 2 għandhom jiġu nominati mill-Istati Membri. Il-membri msemmija fl-ewwel u fit-tieni inċiżi tal-paragrafu 1 u s-sostituti tagħhom għandhom jiġu nominati fuq proposta minn, jew wara konsultazzjoni xierqa mal-membri prattikanti tal-professjoni jew ta' l-universitajiet jew l-istituzzjonijiet ekwivalenti tat-tagħlim fil-qasam ta' l-arkitettura. Il-membri u s-sostituti hekk nominati għandhom jinħatru mill-Kunsill.Artikolu 41. Iż-żmien tal-kariga tal-membri tal-Kumitat għandu jkun ta' tliet snin. Mat-tmiem ta' dan il-perjodu ta' żmien, il-membri tal-Kumitat għandhom jibqgħu fil-kariga sakemm jiġu mibdula jew sakemm jiġi mġedded iż-żmien tal-kariga tagħhom.2. Iż-żmien tal-kariga ta' membru jista’ jintemm biss qabel it-tmiem tal-perjodu taż-żmien ta' tliet snin minħabba r-riżenja jew il-mewt tal-membru jew jekk jiġi mibdul b'persuna oħra b'mod konformi mal-proċedura stabbilita fl-Artikolu 3. Din il-ħatra għandha tibqa’ għall-bqija taż-żmien tal-kariga.Artikolu 5Il-Kumitat għandu jeleġġi President u żewġ Viċi-Presidenti minn fost il-membri tiegħu. Għandu jadotta r-regoli tiegħu ta' proċedura. L-aġenda għal-laqgħat għandha titfassal mill-President tal-Kumitat f'konsultazzjoni mal-Kummissjoni.Artikolu 6Il-Kumitat jista’ jistabbilixxi gruppi ta' ħidma u jista’ jsejjaħ jew iħalli osservaturi jew esperti biex jgħinuh rigward kull aspett partikolari tax-xogħol tiegħu.Artikolu 7Is-segretarjat għandu jiġi pprovdut mill-Kummissjoni.Magħmula fil-Lussemburgu, fl-10 ta' Ġunju 1985.Għall-KunsillIl-PresidentM. Fioret[1] ĠU C 98, tat-28.8.1974, pġ. 1.[2] Ara l-paġna 15 ta' dan il-Ġurnal Uffiċjali.--------------------------------------------------


title: Id-Deċiżjoni tal-Kummissjoni tas-26 ta' Marzu 2003 li temenda r-Regoli Interni ta' Proċedura (notifikata bid-dokument numru K(2003) 972)

text:
Avviż Legali Importanti

|

32003D0246

Official Journal L 092 , 09/04/2003 P. 0014 - 0016

		Id-Deċiżjoni tal-Kummissjonitas-26 ta' Marzu 2003li temenda r-Regoli Interni ta' Proċedura(notifikata bid-dokument numru K(2003) 972)(2003/246/KE, Euratom)IL-KUMMISSJONI TAL-KOMUNITAJIET EWROPEI,Wara li kkunsidrat it-Trattat li jistabbilixxi l-Komunità Ewropea, u partikolarment l-Artikolu 218(2) tiegħu,Wara li kkunsidrat t-Trattat li jistabbilixxi l-Komunità Ewropea ta' l-Enerġija Atomika u b'mod partikolari l-Artikolu 131 tiegħu,Wara li kkunsidrat it-Trattat ta' l-Unjoni Ewropea, u b'mod partikolari l-Artikolu 28(1) u l-Artikolu 41(1) tiegħu,IDDEĊIDIET DAN LI ĠEJ:Artikolu 1Id-dispożizzjonijiet tal-Kummissjoni dwar il-proċeduri operazzjonali għall-immaniġġjar ta' sitwazzjonijiet ta' kriżi, li t-testi tagħhom huma annessi ma' din id-Deċiżjoni, huma hawnhekk miżjuda mar-Regoli ta' Proċedura tal-Kummissjoni bħala l-Anness.Artikolu 2Din id-Deċiżjoni tieħu l-post tad-Deċiżjoni li għandha l-istess titolu adottata fil-5 ta' Marzu 2003.Artikolu 3Din id-Deċiżjoni għandha tidħol fis-seħħ u tapplika mis-26 ta' Marzu 2003.Magħmul fi Brussel, fis-26 ta' Marzu 2003.Għall-KummissjoniNeil KinnockViċi-President--------------------------------------------------ANNESSID-DISPOŻIZZJONIJIET DWAR IL-PROĊEDURI OPERAZZJONALI GĦALL-IMANIĠĠJAR TA' KRIŻI TAL-KUMMISSJONIBilli:(1) Huwa xieraq li l-Kummissjoni tistabbilixxi l-proċeduri li jippermettu li s-sitwazzjonijiet ta' kriżi jkunu immaniġġjati, u b'mod partikolari tiżgura li d-deċiżjonijiet meħtieġa jistgħu jittieħdu b'mod l-iżjed effiċjenti u bil-ħeffa, filwaqt li tiżgura li jibqgħu soġġetti għall-kontroll politiku.(2) Huwa xieraq li l-Kummissjoni tistabbilixxi struttura operazzjonali għall-immaniġġjar ta' kriżi.(3) Id-dispożizzjonijiet tal-Kummissjoni dwar is-Sigurta‘ [1] stabbiliti bħala l-Anness għar-Regoli Interni ta' Proċedura tal-Kummissjoni, jipprovdu li membru tal-Kummissjoni għandu jkun responsabbli għall-affarijiet tas-sigurta‘ u għall-implimentazzjoni tal-politka tas-sigurta' tal-Kummissjoni.(4) Il-prinċipji ġenerali stabbiliti fit-taqsima 2 ta' l-Anness tad-Dispożizzjonijiet dwar is-sigurta‘ jfasslu prinċipji ġenerali ta' legalita', trasparenza, responsabbilta‘ u sussidjarjeta‘ (proporzjonalita‘) li japplikaw għall-immaniġġjar ta' kriżi.Artikolu 1L-Uffiċju tas-Sigurtá għandu jiġi integrat fil-Direttorat Ġenerali għall-Persunal u Amministrazzjoni, u għandu jopera taħt il-kontroll ta' Direttur ta' l-Uffiċju tas-Siġurta‘ tal-Kummissjoni li huwa responsabbli lill-Membru tal-Kummissjoni responsabbli għall-affarijiet tas-sigurta.Artikolu 21. Is-sistema tal-kriżi għandha tikkonsisti f'grupp amministrattiv, grupp operazzjonali u grupp ta' monitoraġġ.2. Il-grupp amministrattiv għandu jiltaqa' taħt il-presidenza tad-Deputat Segretarju-Ġenerali. Għandu jikkonsisti f'Membru tal-Kabinet tal-President u fil-Membru tal-Kummissjoni li huw responsabbli għall-affarijiet tas-sigurta , fid-Direttur ta' l-Uffiċċju tas-Sigurta‘ tal-Kummissjoni, fid-Diretturi Ġenerali tas-Servizzi Legali, tal-Persunal u amministrazzjoni, u tal-Midja, u persuni oħra li d-Deputat Segretarju Ġenerali jikkonsidra li huwa xieraq fiċ-ċirkustanzi.Għandu jkun responsabbli li jagħti pariri lill-Kummissjoni u b'mod partikolari l-Membru tal-Kummissjoni responsabbli għall-affarijiet tas-sigurta‘ dwar miżuri xierqa li għandhom jittieħdu għall-protezzjoni ta' l-impjegati u l-assi tal-Kummissjoni, u tiżgura l-effettivita‘ opperattiva f'każ ta' kriżi.3. Il-President, il-Membru tal-Kummissjoni responsabbli għall-affarijiet tas-sigurta‘ u kull Membru tal-Kummissjoni involut fil-kriżi għandu jiġi informat fuq l-iżviluppi tal-kriżi mill-President tal-grupp amministrattiv.4. Servizz ta' prontezza ta' 24-il siegħa, sebat ijiem fil-gimgħa għandu jaħdem, fuq il-bażi ta' preżenza dejjiema ta' mhux inqas minn żewġ uffiċjali, ħalli l-Uffiċju tas-Sigurtá jista' jonora r-responsabbiltajiet tiegħu.Artikolu 31. Il-Membru tal-Kummissjoni responsabbli għall-affarijiet tas-sigurtá jista' f'kwalunkwe ħin jordna lid-Direttur ta' l-Uffiċju tas-Sigurtá tal-Kummissjoni biex jibda jopera s-sistema ta' l-immaniġġjar ta' kriżi.2. Id-Direttur ta' l-Uffiċju tas-Sigurtá tal-Kummissjoni jista' jiddeċiedi, fuq l-inzjattiva tiegħu/tagħha, li fuq it-tagħrif għad-dispożizzjoni tiegħu/tagħha huwa xieraq li jibda jopera s-sistema ta' l-immaniġġjar ta' kriżi.Artikolu 4Sabiex id-deċiżjonijiet jistgħu jittieħdu b'ħeffa biżżejjed sabiex jiżguraw il-protezzjoni ta' l-impjegati, it-tagħrif, il-bini u assi oħra tal-Kummissjoni minn kull theddida u biex jiżguraw il-kapaċita‘ operazzjonali, f'sitwazzjonijiet fejn l-urġenza ma jippermettix l-użu tal-proċeduri tat-teħid ta' deċiżjonijiet normali:1. Il-Membru tal-Kummissjoni responsabbli għall-affarijiet tas-sigurta‘ jista' jieħu deċiżjonijiet li huwa/hija jaħseb li huma xierqa għall-protezzjoni ta' l-impjegati u l-assi tal-Kummissjoni minn dik it-theddida;2. F'sitwazzjonijiet ta' emerġenza estrema d-Direttur ta' l-Uffiċċju tas-Sigurta‘ tal-Kummissjoni jista' jieħu deċiżjonijiet simili għal dawk provduti fil-paragrafu 1, huwa jaġġixxi fejn huwa possibbli f'konsultazzjoni mal-Grupp amministrattiv. Kull użu ta' dan il-poteri għandhom jiġu immedjatament rappurtati lil-Membru tal-Kummissjoni responsabbli għall-affarijiet tas-sigurta‘, għar-reviżjoni, u fejn huwa xieraq għall-approvazzjoni, għall-emenda jew għar-revokazzjoni;3. F'sitwazzjonijiet ta' emerġenza estrema l-kap ta' missjoni jew delegazzjoni tal-Kummissjoni jew ta' rapprezentazzjoni jew rapprezentazzjoni reġjunali fl-Istati Membri jista' jieħu deċiżjonijiet simili għal dawk stabbiliti fil-paragrafu 1. Kull użu ta' dan il-poteri għandhom jiġu immedjatament rappurttati lil-Membru tal-Kummissjoni responsabbli għall-affarijiet tas-sigurta‘, għar-reviżjoni, u fejn huwa xieraq għall-approvazzjoni, għall-emenda jew għar-revokazzjoni;4. Kull deċiżjoni meħuda skond il-paragrafi 1 sa 3 għandha tingħata lill-laqgħa li tkun tmiss tal-Kulleġġ, għar-reviżjoni, u fejn huwa xieraq għall-approvazzjoni, għall-emenda jew għar-revokazzjoni.Artikolu 5L-Artikolu 5 tad-Deċiżjoni tal-Kummissjoni K(94) 2129 huwa mħassar.[1] ĠU L 317, 3.12.2001, p. 1.--------------------------------------------------


title: Id-Deċiżjoni tal-Kunsill tad-9 ta’ Ġunju 1980 li tapprova l-konklużjoni tal-Kummissjoni tal-Konvenzjoni Internazzjonali dwar il-protezzjoni fiżika ta’ materjal nukleari

text:
Avviż Legali Importanti

|

31980D0565

Official Journal L 149 , 17/06/1980 P. 0041 - 0041 Greek special edition: Chapter 12 Volume 2 P. 0053  Spanish special edition: Chapter 12 Volume 3 P. 0213  Portuguese special edition Chapter 12 Volume 3 P. 0213

		Id-Deċiżjoni tal-Kunsilltad-9 ta' Ġunju 1980li tapprova l-konklużjoni tal-Kummissjoni tal-Konvenzjoni Internazzjonali dwar il-protezzjoni fiżika ta' materjal nukleari(80/565/Euratom)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ewropea dwar l-Enerġija Atomika, u b'mod partikolari t-tieni paragrafu ta' l-Artikolu 101 tiegħu,Wara li kkunsidra l-abbozz tal-Kummissjoni,Billi l-Kummissjoni, bi qbil mad-Direttivi tal-Kunsill, innegozjat l-Konvenzjoni Internazzjonali dwar il-protezzjoni fiżika ta' materjal nukleari;Billi, għalhekk, il-konklużjoni ta' din il-Konvenzjoni mill-Kummissjoni għandha tiġi approvata,IDDEĊIEDA DAN LI ĠEJ:Artikolu WaħdieniIl-Konkluzzjoni tal-Kummissjoni tal-Konvenzjoni Internazzjonali dwar il-protezzjoni fiżika ta' materjal nukleari hi hawnhekk approvata.Magħmula fil-Lussemburgu, fid-9 ta' Ġunju 1980.Għall-KunsillIl-PresidentF. Pandolfi--------------------------------------------------


title: Deċiżjoni tal-Bord Ewropew dwar ir-Riskju Sistemiku tas-27 ta’ Jannar 2014 dwar qafas ta’ koordinazzjoni fir-rigward tan-notifika ta’ miżuri nazzjonali tal-politika makroprudenzjali minn awtoritajiet kompetenti jew maħtura u l-għoti ta’ opinjonijiet u l-ħruġ ta’ rakkomandazzjonijiet mill-BERS (CERS/2014/2)

text:
               3.4.2014

               MT

               Il-Ġurnal Uffiċjali tal-Unjoni Ewropea

               C 98/3

      DEĊIŻJONI TAL-BORD EWROPEW DWAR IR-RISKJU SISTEMIKU

   tas-27 ta’ Jannar 2014
   dwar qafas ta’ koordinazzjoni fir-rigward tan-notifika ta’ miżuri nazzjonali tal-politika makroprudenzjali minn awtoritajiet kompetenti jew maħtura u l-għoti ta’ opinjonijiet u l-ħruġ ta’ rakkomandazzjonijiet mill-BERS
   (CERS/2014/2)
   2014/C 98/03
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (1), u b’mod partikolari l-Artikolu 458 tiegħu,
   Wara li kkunsidra d-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (2), partikolari l-Artikolu 133 tagħha,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (3), u b’mod partikolari l-Artikolu 3(2)(j) tiegħu,
   Wara li kkunsidra r-Rakkomandazzjoni BERS/2011/3 tal-Bord Ewropew dwar ir-Riskju Sistemiku tat-22 ta’ Diċembru 2011 dwar il-mandat makroprudenzjali tal-awtoritajiet nazzjonali (4),
   Wara li kkunsidra r-Rakkomandazzjoni BERS/2013/1 tal-Bord Ewropew dwar ir-Riskju Sistemiku tal-4 ta’ April 2013 dwar l-għanijiet intermedji u l-istrumenti tal-politika makroprudenzjali (5),
   Billi:

               (1)

               Il-Bord Ewropew dwar ir-Riskju Sistemiku (BERS) huwa responsabbli biex jagħmel sorveljanza makroprudenzjali fl-Unjoni sabiex jikkontribwixxi għall-prevenzjoni jew it-tnaqqis tar-riskji sistemiċi għall-istabbiltà finanzjarja fl-Unjoni. Il-BERS jidentifika riskji sistemiċi inkluż dawk li, fl-opinjoni tiegħu, għandhom jiġu indirizzati minn miżuri ta’ politika makroprudenzjali. Il-BERS jista’ jinkoraġġixxi azzjoni rilevanti u għalhekk jikkontribwixxi (a) biex jiżgura li l-għan aħħari tal-politika makroprudenzjali jintlaħaq u (b) biex jaġixxi kontra xaqlib lejn nuqqas ta’ azzjoni potenzjali, inklużi kemm l-attivazzjoni kif ukoll id-deattivazzjoni ta’ miżuri makroprudenzjali, li jistgħu jkunu preżenti fil-politika makroprudenzjali f’ċerti ċirkustanzi.

               (2)

               L-għan ġenerali tal-BERS huwa li jiġi żgurat li l-politika makroprudenzjali li jsegwu l-awtoritajiet kompetenti jew maħtura tipprevjeni jew tnaqqas riskji sistemiċi b’mod tempestiv kif ukoll effettiv u fl-istess ħin tkun kompatibbli ma’ u twassal għal funzjonament bla xkiel tas-suq intern tal-Unjoni.

               (3)

               Il-BERS għandu jikkontribwixxi biex jilħaq l-għanijiet tas-suq intern u jikkontribwixxi speċifikament għal struttura superviżorja tal-Unjoni integrata li hija meħtieġa biex tippromwovi risposti ta’ politika f’waqthom u konsistenti fost l-Istati Membri. Dan għandu jipprevjeni xejriet diverġenti u għandu jtejjeb il-funzjonament tas-suq intern. Għal dan il-għan, il-BERS jista’ jinkoraġġixxi rikonoxximent reċiproku ta’ miżuri makroprudenzjali mill-awtoritajiet kompetenti jew maħtura, partikolarment f’każijiet fejn ir-rikonoxximent reċiproku huwa stipulat fil-leġiżlazzjoni tal-Unjoni. B’għarfien aħjar tal-politika makroprudenzjali l-BERS jista’ jirrakkomanda rikonoxximent reċiproku wkoll f’każijiet oħra fil-futur.

               (4)

               B’konformità mal-mandat tiegħu, il-BERS ser jikkoordina ma’ organizzazzjonijiet finanzjarji internazzjonali u awtoritajiet makroprudenzjali f’pajjiżi terżi u ser jivvaluta l-ħtieġa għal risposti ta’ politika makroprudenzjali mal-Unjoni kollha għal riskji sistemiċi u politika makroprudenzjali f’pajjiżi terzi.

               (5)

               Il-qafas regolatorju bankarju ġdid tal-Unjoni fih żewġ strumenti leġiżlattivi separati: Id-Direttiva 2013/36/UE (iktar “il quddiem id-‘Direttiva dwar ir-Rekwiżiti tal-Kapital’ (CRD)) u r-Regolament (UE) Nru 575/2013 (iktar ‘il quddiem ir-“Regolament tar-Rekwiżti tal-Kapital” (CRR)). Id-dispożizzjonijiet tas-CRD huma inqas preskrittivi minn dawk tas-CRR. Għaldaqstant, l-Istati Membri għandhom livell għoli ta’ flessibbiltà biex japplikaw strumenti makroprudenzjali bbażati fuq is-CRD, pereżempju, id-diversi bafers tal-kapital. Iżda bil-kontra, l-istrumenti makroprudenzjali stipulati fl-Artikolu 458 tas-CRR ma joffrux l-istess grad ta” flessibbiltà. L-użu tagħhom mill-awtoritajiet nazzjonali huwa suġġett għal proċedura partikolari, li fl-istess ħin tistabbilixxi l-ambitu tal-applikazzjoni.

               (6)

               Is-CRD u s-CRR jistabbilixxu diversi rekwiżiti ta’ notifika li awtoritajiet kompetenti jew maħtura għandhom josservaw fir-rigward tal-BERS fil-kuntest tas-superviżjoni makroprudenzjali, partikolarment fid-dispożizzjonijiet li ġejjin: l-Artikoli 129(2), 130(2), 131(7), 131(12), 133, 134(2), 136(7) u 160 tas-CRD kif ukoll l-Artikolu 99(7) u l-Artikolu 458 tas-CRR.

               (7)

               Bis-saħħa tal-Artikolu 133 tas-CRD u l-Artikolu 458 tas-CRR, il-BERS huwa meħtieġ li jipprovdi opinjonijiet jew joħroġ rakkomandazzjonijiet fuq miżuri makroprudenzjali speċifiċi fi żmien xahar minn meta jirċievi notifika ta’ dawk il-miżuri. Għall-finijiet tal-għoti ta’ dawk l-opinjonijiet u rakkomandazzjonijiet, il-BERS ser jivvaluta l-idonjetà tal-miżuri maħsuba minn perspettiva makroprudenzjali bbażata fuq notifika rċevuta mill-awtorità rispettiva u bl-analiżi tiegħu stess.

               (8)

               Kif jingħad fl-Artikolu 458 tas-CRR, il-bażi legali biex jiġu pprovduti dawn l-opinjonijiet teħtieġ ġustifikazzjoni dwar għaliex strumenti prudenzjali oħrajn speċifikati fis-CRD u s-CRR ma jistgħux jindirizzaw b’mod adegwat ir-riskju sistemiku identifikat, billi titqies l-effettività relattiva ta’ dawk il-miżuri. Għal dan l-iskop, il-BERS ser jivvaluta minn perspettiva makroprudenzjali ir-raġuni sottostanti kif ukoll il-mertu tal-miżuri nnotifikati f’termini ta’ ġustifikazzjoni, effettività, effiċjenza u proporzjonalità.

               (9)

               Fil-valutazzjoni tiegħu, il-BERS ser jikkunsidra wkoll l-implikazzjonijiet transkonfinali potenzjali ta’ miżuri nnotifikati, u, jekk jitqies li jkun meħtieġ, jista’ jissuġġerixxi ċerti emendi għall-miżuri nnotifikati sabiex jitnaqqsu l-effetti mhux mistennija negattivi potenzjali fil-kuntest tas-suq intern tal-Unjoni. Madankollu, il-BERS ser jiffoka fuq il-benefiċċji netti ġenerali ta’ miżuri makroprudenzjali minn perspettiva ta’ stabbiltà finanzjarja.

               (10)

               Il-BERS ser jikkontribwixxi wkoll għall-koordinazzjoni u l-iżvilupp matul iż-żmien ta’ risposti għal politika makroprudenzjali koerenti u konsistenti għal riskji sistemiċi fl-Unjoni, biex b’hekk jitkattar ftehim aħjar ta’ u jiġu promossi l-aħjar prattiċi fil-politika makroprudenzjali.

               (11)

               Billi l-BERS għandu jagħti l-opinjonijiet jew ir-rakkomandazzjonijiet tiegħu fi żmien xahar minn meta jirċievi notifika, skont l-Artikolu 133 tas-CRD u l-Artikolu 458 tas-CRR, għandu jiġi żgurat proċess bla xkiel u effiċjenti għall-valutazzjoni ta’ miżuri notifikati u l-għoti ta’ opinjonijiet jew rakkomandazzjonijiet.

               (12)

               Bħala elementi importanti ta’ dan il-proċess bla xkiel u effiċjenti, l-awtoritajiet li jinnotifikaw huma mitlubin jipprovdu notifiki ta’ miżuri bl-Ingliż bl-użu ta’ galvi ppubblikati mill-BERS fuq il-websajt tiegħu u jniżżlu n-notifika bil-miktub bl-aktar mod preċiż u konċiż possibbli.

               (13)

               Barra minn hekk, sabiex is-Segretarjat tal-BERS ikun jista’ jagħmel l-arranġamenti amministrattivi u organizzattivi meħtieġa fil-ħin, l-awtoritajiet li jinnotifikaw huma mitlubin jinfurmaw lis-Segretarjat tal-BERS b’mod informali b’notifika imminenti, kull meta jkun possibbli ħamest ijiem tax-xogħol tal-BĊE qabel ma tintbagħat in-notifika.

               (14)

               Din id-Deċiżjoni tistabbilixxi proċeduri effiċjenti aċċettati komunement mill-membri tal-Bord Ġenerali tal-BERS. Bis-saħħa tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea, awtoritajiet makroprudenzali u korpi nazzjonali rilevanti mhux irrappreżentati fil-Bord Ġenerali tal-BERS huma infurmati dwar il-proċeduri li bihom il-BERS ser jipprovdi opinjonijiet jew joħroġ rakkomandazzjonijiet fuq miżuri tal-politika makroprudenzjali adottati minn awtoritajiet kompetenti jew maħtura. Madankollu, din id-Deċiżjoni ma toħloqx obbligu legalment vinkolanti lil hinn minn dawk taħt l-atti legali tal-Unjoni,

         ADOTTA DIN ID-DEĊIŻJONI:
   Artikolu 1
   Suġġett
   Din id-Deċiżjoni tistabbilixxi qafas proċedurali komuni dwar l-għoti ta’ opinjonijiet u l-ħruġ ta’ rakkomandazzjonijiet mill-BERS skont is-CRD u s-CRR. Dawn l-opinjonijiet u r-rakkomandazzjonijiet għandhom jinħarġu skont din id-Deċiżjoni
   Artikolu 2
   Definizzjonijiet
   Għall-finijiet ta’ din id-Deċiżjoni, japplikaw id-definizzjonijiet li ġejjin:

               (1)

               “notifika” tfisser kull notifika lill-BERS minn awtoritajiet kompetenti jew maħtura, inkluż il-BĊE bis-saħħa tal-Artikolu 9 tar-Regolament tal-Kunsill (UE) Nru 1024/2013 (6), skont l-Artikolu 133 tas-CRD u l-Artikolu 458 tas-CRR.

               (2)

               “opinjoni” tfisser kull opinjoni li għandha tiġi pprovduta mill-BERS fi żmien xahar skont l-Artikolu 133 tas-CRD u l-Artikolu 458 tas-CRR.

               (3)

               “rakkomandazzjoni” tfisser rakkomandazzjoni li għandha tinħareġ mill-BERS fi żmien xahar skont l-Artikolu 133(14) tas-CRD.

               (4)

               “miżura tal-politika makroprudenzjali” tfisser kwalunkwe deċiżjoni dwar miżuri minn awtoritjajiet kompetenti jew maħtura, li għandhom ikunu nnotifikati lill-BERS skont l-Artikolu 133 tas-CRD u l-Artikolu 458 tas-CRR, li dwarha l-BERS għandu jagħti opinjoni jew joħroġ rakkomandazzjoni skont il-punti (1) sa (3).

         Artikolu 3
   Notifika lill-BERS
   1.   L-Artikolu 3 japplika għal kwalunkwe notifika fit-tifsira tal-Artikolu 2(1). Ma toħloqx obbligu legalment vinkolanti lil hinn minn dawk taħt l-atti legali tal-Unjoni.
   2.   Sabiex jiġi żgurat proċess bla xkiel u effiċjenti, l-awtoritjajiet tan-notifika jintalbu jissottomettu notifiki bl-Ingliż. Fejn il-BERS ikun ippubblika galvu ta’ notifika, l-awtoritjajiet li jinnotifikaw jintalbu jużaw dan il-galvu meta jagħmlu notifika. Il-BERS ippubblika dawn il-galvi fuq il-websajt tiegħu.
   3.   In-notifika għandu jkollha fiha l-informazzjoni kollha rilevanti skont ir-rekwiżiti rispettivi taħt is-CRD u s-CRR. Għandha tinkiteb b’mod preċiż u konċiż kemm jista’ jkun possibbli.
   4.   Sakemm jintalab speċifikament mill-awtorità li tinnotifika li ma jkunx hemm pubblikazzjoni jew inkella titqies meħtieġa mill-BERS għal raġunijiet ta’ stabbilità finanzjarja, in-notifiki għandhom isiru pubbliċi mill-BERS tliet xhur wara l-jum li jiġu rċevuti.
   Artikolu 4
   Opinjonijiet u rakkomandazzjonijiet tal-BERS
   1.   L-Artikolu 4 japplika għal kwalunkwe notifika fit-tifsira tal-Artikolu 2(2) u (3).
   2.   Jekk, minkejja talba mil-BERS lill-awtoritjajiet li jinnotifikaw għal iżjed informazzjoni, in-notifika u l-informazzjoni rċevuti fil-każ ta’ kjarifika ulterjuri ma jkollhomx l-informazzjoni rilevanti kollha meħtieġa għall-valutazzjoni tal-idonjetà tal-miżura maħsuba, inkluża l-konformità tagħha mar-rekwiżiti rispettivi skont is-CRD u s-CRR, il-BERS jista’ jagħti opinjoni fejn jingħad li mhuwiex possibbli li tiġi vvalutata l-konformità mar-rekwiżiti tas-CRD u s-CRR. Il-BERS jista’ jagħti wkoll opinjoni negattiva jew joħroġ rakkomandazzjoni negattiva, skont il-każ.
   3.   Ladarba n-notifika tiġi rċevuta bis-saħħa tal-Artikolu 133 tas-CRD jew l-Artikolu 458 tas-CRR, is-Segretarjat tal-BERS għandu jibgħatha minnufih lill-Membri kollha tal-Bord Ġenerali u lill-membri kollha tat-Tim ta’ Valutazzjoni kif iddefinit fl-Artikolu 5 permezz ta’ Darwin bl-użu tal-proċedura ta’ kunfidenzjalità.
   4.   Fi żmien ħamest ijiem tax-xogħol tal-BĊE wara l-jum tal-irċevuta ta’ notifika skont il-paragrafu 3, kull Membru tal-Bord Ġenerali jista’ jqajjem mal-BERS tħassib materjali dwar esternalitajiet negattivi fis-sens ta’ effetti transkonfinali mhux mistennija negattivi potenzjali tal-miżura ta’ politika makroprudenzjali nnotifikata. Sabiex jiżguraw proċess bla xkiel u effiċjenti, il-Membri huma mitlubin li jqajmu dan it-tħassib materjali bl-Ingliż. Il-Membri ipprovdu l-informazzjoni kollha rilevanti meħtieġa biex jivvalutaw l-adegwatezza ta’ dan it-tħassib materjali bħala parti mill-valutazzjoni skont il-paragrafu 5 b-aktar mod preċiż u konċiż possibbli.
   5.   Fi żmien 12-il jum tax-xogħol tal-BĊE wara l-jum li tiġi rċevuta n-notifika skont il-paragrafu 3, it-Tim ta’ Valutazzjoni għandu jħejji valutazzjoni ta’ u abbozz ta’ opinjoni jew rakkommandazzjoni fuq il-miżura ta’ politika makroprudenzjali dwar l-adegwatezza tagħha skont ir-rekwiżiti rispettivi taħt is-CRD u s-CRR minn perspettiva makroprudenzjali u ta’ stabbiltà finanzjarja. It-Tim ta’ Valutazzjoni jikkunsidra debitament it-tħassib materjali xieraq imqajjem mal-BERS skont il-paragrafu 4.
   6.   Hekk kif jiġi ffinalizzat mit-Tim ta’ Valutazzjoni, is-Segretarjat tal-BERS għandu jibgħat minnufih l-abbozz tal-opinjoni jew tar-rakkomandazzjoni, lill-Membri kollha tal-Bord Ġenerali, permezz ta’ Darwin bl-użu ta’ proċedura ta’ kunfidenzjalità, għall-kunsiderazzjoni skont il-proċedura bil-miktub. Fi żmien erbat ijiem tax-xogħol tal-BĊE wara l-jum tas-sottomissjoni l-Membri tal-Bord Ġenerali jistgħu jagħtu kummenti fuq l-abbozz tal-opinjoni jew rakkomandazzjoni qabel ma tittieħed deċiżjoni tal-Bord Ġenerali.
   7.   Fi żmien jumejn tax-xogħol tal-BĊE wara l-jum sa meta kienu dovuti l-kummenti tal-Membri tal-Bord Ġenerali, it-Tim ta’ Valutazzjoni se jikkunsidra jekk l-abbozz tal-opinjoni jew ir-rakkomandazzjoni għandhomx jiġu riveduti fid-dawl ta’ dawk il-kummenti u se jissottometti, permezz tas-Segretarjat tal-BERS, l-abbozz finali tal-opinjoni jew ir-rakkomandazzjoni lill-Bord Ġenerali.
   8.   Fuq il-bażi tal-valutazzjoni u l-abbozz imħejji mit-Tim ta’ Valutazzjoni, il-Bord Ġenerali jieħu deċiżjoni fuq l-abbozz ta’ opinjoni jew l-abbozz tar-rakkomandazzjoni. Sakemm ma jitlaqqax il-Bord Ġenerali skont ir-Regoli ta’ Proċedura tal-BERS, id-deċiżjoni tal-Bord Ġenerali tittieħed bil-proċedura bil-miktub, u f’dan il-każ, il-Membri tal-Bord Ġenerali jkollhom tal-inqas ħamest ijiem tax-xogħol tal-BĊE biex jitfgħu l-vot tagħhom. Id-deċiżjoni mill-Bord Ġenerali tittieħed mhux iktar tard minn, tal-inqas jum wieħed tax-xogħol tal-BĊE qabel l-iskadenza tal-perijodu ta’ xahar speċifikat fl-Artikolu 133 tas-CRD jew l-Artikolu 458 tas-CRR.
   9.   Sakemm ma jintalabx speċifikament li ma ssirx pubblikazzjoni mill-awtortià li tinnotifika jew inkella titqies meħtieġa mill-BERS għal raġunijiet ta’ stabbiltà finanzjarja, l-opinjoni jew ir-rakkomandazzjoni tal-BERS għandha ssir pubblika mill-BERS tliet xhur wara l-approvazzjoni jew iċ-ċaħda tal-miżura tal-politika makroprudenzjali skont id-dispożizzjonijiet tas-CRD u tas-CRR. Sakemm jiskadi dan il-perijodu ta’ tliet xhur, din l-opinjoni jew rakkomandazzjoni m’għandhiex tkun pubblika u għandha tkun kunfidenzjali.
   Artikolu 5
   Tim ta’ Valutazzjoni
   1.   Għandu jiġi stabbilit Tim ta’ Valutazzjoni bħala sottostruttura permanenti taħt il-Kumitat Tekniku Konsultattiv. Huwa jħejji valutazzjonijiet ta’ u abbozzi ta’ opinjonijiet jew rakkomandazzjonijiet fuq miżuri ta’ politika makroprudenzjali. Membri u osservaturi tat-Tim ta’ Valutazzjoni għandhom ikollhom livell suffiċjenti ta’ anzjanità, kemm minn perspettiva teknika kif ukoll minn dik ta’ politika.
   2.   Il-membri permanenti tat-Tim ta’ Valutazzjoni jinkludu żewġ rappreżentanti mis-Segretarjat tal-BERS, rappreżentant wieħed mill-BĊE, rappreżentant wieħed mill-Mekkaniżmu Superviżorju Uniku (MSU) u disa’ rappreżentanti li kull wieħed minnhom jirrappreżenta bank ċentrali nazzjonali (BĊN) ta’ Stat Membru (iktar “il quddiem id-“disa” rappreżentanti”) kif hemm previst fil-paragrafu 8.
   3.   L-osservaturi permanenti fit-Tim ta’ Valutazzjoni jinkludu żewġ rappreżentanti mill-Kummissjoni Ewropea u rappreżentant wieħed mill-Awtorità Bankarja Ewropea.
   4.   L-osservaturi mhux permanenti fit-Tim ta’ Valutazzjoni jinkludu żewġ rappreżentanti, wieħed mill-BĊE u wieħed mill-awtorità kompetenti jew maħtura nazzjonali, kif ikun xieraq, minn kull Stat Membru li jkun innotifika miżura ta’ politika makroprudenzjali, u rappreżentant wieħed minn kull istituzzjoni, li huwa rrappreżentat minn Membru tal-Bord Ġenerali tal-BERS, li qajjem it-tħassib materjali skont l-Artikolu 4(4).
   5.   Meta, bis-saħħa tal-Artikolu 5(2) tar-Regolament (UE) Nru 1024/2013, il-BĊE, minflok l-awtoritjajiet nazzjonali, jinnotifika miżura tal-politika makroprudenzjali fil-livell nazzjonali, il-BĊE ikun irrappreżentat minn osservatur wieħed mhux permanenti u kull Stat Membru kkonċernat ikun irrappreżentat minn żewġ osservaturi mhux permanenti maħtura skont il-paragrafu 4.
   6.   Ir-rwol ta’ osservaturi mhux permanenti fit-Tim ta’ Valutazzjoni huwa biex tiġi pprovduta informazzjoni u jingħataw spjegazzjonijiet lill-membri permanenti dwar miżuri makroprudenzjali nnotifikati jew dwar it-tħassib materjali mqajjem.
   7.   Il-President tat-Tim ta’ Valutazzjoni huwa rappreżentant tas-Segretarjat tal-BERS.
   8.   Fuq il-bażi tan-nomini mill-BĊNi tal-Istati Membri, il-Bord Ġenerali jaħtar disa’ rappreżentanti, kull wieħed jirrappreżenta BĊN ta’ Stat Membru, għat-Tim ta’ Valutazzjoni. Id-disa’ rappreżentanti huma suġġetti għal mekkaniżmu ta’ rotazzjoni. Inizjalment, u għall-ewwel mandat, erba’ mid-disa’ rappreżentanti jinħatru għal perijodu ta’ sentejn u ħamsa mid-disa’ rappreżentanti jinħatru għal perijodu ta’ tliet snin u l-mandat tagħhom ma jiġġeddedx immedjatament. Sussegwentement, il-mandat ta’ kull wieħed mid-disa’ rappreżentanti jiġi limitat għal sentejn u ma jiġġeddedx immedjatament. Il-kompożizzjoni tad-disa’ rappreżentanti jiżgura rappreżentazzjoni bbilanċjata tal-BĊNi kemm mill-Istati Membri parteċipanti fl-MSU kif ukoll minn dawk li ma jipparteċipawx fl-MSU.
   9.   Biex jiġu evitati kunflitti ta’ interess fil-valutazzjoni tal-miżuri tal-politika makroprudenzjali, l-istatus ta’ membru permanenti jintemm temporanjament, mingħajr sostituzzjoni, għal rappreżentanti ta’ BĊNi jew għar-rappreżentant tal-BĊE fil-każijiet kollha fejn l-awtoritjajiet tal-Istati Membri rispettivi jew il-BĊE ikunu nnotifikaw miżura tal-politika makroprudenzjali jew qajmu tħassib materjali dwar miżura ta’ politika makroprudenzjali li tiġi vvalutata mit-Tim ta’ Valutazzjoni. Il-paragrafi 4 u 5 ikomplu japplikaw.
   10.   Il-membri permanenti tat-Tim ta’ Valutazzjoni iħejju abbozzi ta’ opinjonijiet jew abbozzi ta’ rakkomandazzjonijiet skont l-Artikolu 4(5) li fuqhom jista’ jivvota l-Bord Ġenerali. It-Tim ta’ Valutazzjoni jipprova jilħaq kunsens fost il-membri permanenti. Meta ċ-ċirkustanzi jitolbu hekk, jista’ jipprovdi fehma tal-maġġoranza u tal-minoranza fil-valutazzjoni tiegħu li jibgħat lill-Bord Ġenerali.
   Artikolu 6
   Dħul fis-seħħ
   Din id-Deċizjoni tidħol fis-seħħ fit-28 ta’ Jannar 2014.

      Magħmul fi Frankfurt am Main, is-27 ta’ Jannar 2014.

            Il-President tal-BERS

         Mario DRAGHI

      (1)  ĠU L 176, 27.6.2013, p. 1.

      (2)  ĠU L 176, 27.6.2013, p. 338.

      (3)  ĠU L 331, 15.12.2010, p. 1.

      (4)  ĠU C 41, 14.2.2012, p. 1.

      (5)  ĠU C 170, 15.6.2013, p. 1.

      (6)  Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU L 287, 29.10.2013, p. 63).


title: Deċiżjoni tal-Kummissjoni (UE) 2015/535 tas- 27 ta' Marzu 2015 li tawtorizza lir-Renju tad-Danimarka biex jirratifika l-Konvenzjoni tat- 23 ta' Novembru 2007 dwar l-Irkupru Internazzjonali ta' Manteniment għat-Tfal u Forom Oħra ta' Manteniment tal-Familja (notifikata bid-dokument C(2015) 1994)

text:
               31.3.2015

               MT

               Il-Ġurnal Uffiċjali tal-Unjoni Ewropea

               L 86/152

         DEĊIŻJONI TAL-KUMMISSJONI (UE) 2015/535
   tas-27 ta' Marzu 2015
   li tawtorizza lir-Renju tad-Danimarka biex jirratifika l-Konvenzjoni tat-23 ta' Novembru 2007 dwar l-Irkupru Internazzjonali ta' Manteniment għat-Tfal u Forom Oħra ta' Manteniment tal-Familja

         (notifikata bid-dokument C(2015) 1994)

   (It-test bid-Daniż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2006/325/KE tas-27 ta' April 2006 dwar il-konklużjoni tal-Ftehim bejn il-Komunità Ewropea u r-Renju tad-Danimarka dwar il-ġurisdizzjoni, ir-rikonoxximent u l-infurzar ta' sentenzi f'materji ċivili u kummerċjali (1), u partikolarment l-Artikolu 1a tagħha,
   Wara li kkunsidrat it-talba li saret mir-Renju tad-Danimarka (minn hawn 'il quddiem “id-Danimarka”) permezz ta' ittra tal-5 ta' Awwissu 2013,
   Billi:

               (1)

               Skont l-Artikolu 5(2) tal-Ftehim bejn il-Komunità Ewropea u r-Renju tad-Danimarka dwar il-ġurisdizzjoni u r-rikonoxximent u l-infurzar ta' sentenzi f'materji ċivili u kummerċjali (2) (minn hawn 'il quddiem “il-Ftehim bejn il-Komunità Ewropea u d-Danimarka”), id-Danimarka għandha tastjeni milli tidħol fi ftehimiet internazzjonali li jistgħu jaffettwaw jew ibiddlu l-ambitu tar-Regolament tal-Kunsill (KE) Nru 44/2001 (3), sakemm dan ma jsirx bi ftehim mal-Unjoni Ewropea u ma jkunux saru arranġamenti sodisfaċenti rigward ir-relazzjoni bejn il-Ftehim bejn l-Unjoni Ewropea u d-Danimarka, minn naħa waħda, u l-ftehim internazzjonali kkonċernat min-naħa l-oħra.

               (2)

               Skont l-Artikolu 3(2) tal-Ftehim bejn l-Unjoni Ewropea u d-Danimarka, id-Danimarka, permezz ta' ittra tal-14 ta' Jannar 2009 innotifikat lill-Kummissjoni bid-deċiżjoni tagħha li timplimenta l-kontenut tar-Regolament tal-Kunsill (KE) Nru 4/2009 (4) sa fejn jemenda r-Regolament (KE) Nru 44/2001 (5). Skont l-Artikolu 3(6) tal-Ftehim bejn l-Unjoni Ewropea u d-Danimarka, in-notifika Daniża ħolqot obbligi reċiproċi skont il-liġi internazzjonali bejn id-Danimarka u l-Unjoni Ewropea. Ir-Regolament (KE) Nru 4/2009 għalhekk jikkostitwixxi emenda għall-Ftehim bejn l-Unjoni Ewropea u d-Danimarka sa fejn jemenda r-Regolament (KE) Nru 44/2001 u huwa meqjus bħala anness għalih.

               (3)

               Fil-5 ta' Awwissu 2013 id-Danimarka talbet lill-Unjoni Ewropea sabiex taqbel mar-ratifika proposta tagħha tal-Konvenzjoni tat-23 ta' Novembru 2007 dwar l-Irkupru Internazzjonali ta' Manteniment għat-Tfal u Forom Oħrajn ta' Manteniment tal-Familja (minn hawn 'il quddiem “il-Konvenzjoni tal-Manteniment”).

               (4)

               Il-kwistjonijiet irregolati mill-Konvenzjoni tal-Manteniment huma wkoll is-suġġett tar-Regolament (KE) Nru 4/2009, u minħabba f'hekk, il-Konvenzjoni tal-Manteniment taffettwa lil dan ir-Regolament. Il-qbil tal-Unjoni Ewropea mar-ratifika tad-Danimarka għall-Konvenzjoni tal-Manteniment huwa għalhekk meħtieġ sa fejn il-Konvenzjoni tal-Manteniment taffettwa r-Regolament (KE) Nru 4/2009, li jemenda r-Regolament (KE) Nru 44/2001.

               (5)

               Skont l-Artikolu 1a tad-Deċiżjoni 2006/325/KE, kif emendata bid-Deċiżjoni tal-Kunsill 2009/942/KE (6), sabiex jiġi applikat l-Artikolu 5(2) tal-Ftehim bejn l-Unjoni Ewropea u d-Danimarka, il-Kummissjoni għandha tevalwa, qabel ma tieħu deċiżjoni li tesprimi l-qbil tal-Unjoni Ewropea, jekk il-ftehim internazzjonali previst mid-Danimarka jirrendix il-Ftehim bejn l-Unjoni Ewropea u d-Danimarka ineffettiv u jimminax il-funzjonament tajjeb tas-sistema stabbilita bir-regoli tiegħu.

               (6)

               L-Unjoni Ewropea ffirmat il-Konvenzjoni tal-Manteniment fuq il-bażi tad-Deċiżjoni tal-Kunsill 2011/220/UE (7). L-Unjoni Ewropea kkonkludiet il-Konvenzjoni tal-Manteniment fuq il-bażi tad-Deċiżjoni tal-Kunsill 2011/432/UE (8). L-istrument ta' approvazzjoni ġie ddepożitat fid-9 ta' April 2014, wara l-emenda għall-annessi għad-Deċiżjoni 2011/432/UE (9).

               (7)

               Skont l-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka ma ħaditx sehem fl-adozzjoni tad-Deċiżjonijiet tal-Kunsill imsemmija hawn fuq u mhix marbuta bihom jew soġġetta għall-applikazzjoni tagħhom. Din se tkun marbuta bil-Konvenzjoni tal-Manteniment biss bħala parti kontraenti separata.

               (8)

               F'dawn iċ-ċirkostanzi u b'konsiderazzjoni li l-Konvenzjoni daħlet fis-seħħ fl-1 ta' Awwissu 2014 fl-Istati Membri kollha tal-Unjoni minbarra d-Danimarka, il-Kummissjoni tqis li r-ratifika min-naħa tad-Danimarka tal-Konvenzjoni tal-Manteniment ma trendix il-Ftehim bejn il-Komunità Ewropea u d-Danimarka ineffettiv u ma timminax il-funzjonament tajjeb tas-sistema stabbilita bir-regoli tiegħu. Barra minn hekk, ir-ratifika min-naħa tad-Danimarka tal-Konvenzjoni tal-Manteniment mhux se taffettwa l-kundizzjonijiet li skonthom l-Unjoni Ewropea nnifisha aderixxiet għal din il-Konvenzjoni.

               (9)

               Għalhekk, l-Unjoni Ewropea għandha tawtorizza lid-Danimarka sabiex tirratifika l-Konvenzjoni tal-Manteniment,

         ADOTTAT DIN ID-DEĊIŻJONI:
   Artikolu 1
   Il-Kummissjoni, f'isem l-Unjoni Ewropea, tawtorizza lid-Danimarka sabiex tirratifika l-Konvenzjoni tat-23 ta' Novembru 2007 dwar l-Irkupru Internazzjonali ta' Manteniment għat-Tfal u Forom Oħra ta' Manteniment tal-Familja.
   Artikolu 2
   Din id-Deċiżjoni hija indirizzata lir-Renju tad-Danimarka.

      Magħmul fi Brussell, is-27 ta' Marzu 2015.

            Għall-Kummissjoni

         Věra JOUROVÁ

            Membru tal-Kummissjoni

      (1)  ĠU L 120, 5.5.2006, p. 22.

      (2)  ĠU L 299, 16.11.2005, p. 62.

      (3)  Ir-Regolament tal-Kunsill (KE) Nru 44/2001 tat-22 ta' Diċembru 2000, dwar il-ġurisdizzjoni u r-rikonoxximent u l-infurzar ta' sentenzi f'materji ċivili u kummerċjali (ĠU L 12, 16.1.2001, p. 1).

      (4)  Ir-Regolament tal-Kunsill (KE) Nru 4/2009 tat-18 ta' Diċembru 2008 dwar il-ġurisdizzjoni, il-liġi applikabbli, ir-rikonoxximent u l-infurzar tad-deċiżjonijiet u l-kooperazzjoni f'materji relatati mal-obbligi ta' manteniment (ĠU L 7, 10.1.2009, p. 1).

      (5)  ĠU L 149, 12.6.2009, p. 80.

      (6)  Id-Deċiżjoni tal-Kunsill 2009/942/KE tat-30 ta' Novembru 2009 li temenda d-Deċiżjoni 2006/325/KE biex tipprevedi proċedura għall-implimentazzjoni tal-Artikolu 5(2) tal-Ftehim bejn il-Komunità Ewropea u r-Renju tad-Danimarka dwar il-ġurisdizzjoni u r-rikonoxximent u l-infurzar ta' sentenzi f'materji ċivili u kummerċjali (ĠU L 331, 16.12.2009, p. 24).

      (7)  Id-Deċiżjoni tal-Kunsill 2011/220/UE tal-31 ta' Marzu 2011 dwar l-iffirmar, f'isem l-Unjoni Ewropea, tal-Konvenzjoni tal-Aja tat-23 ta' Novembru 2007 dwar l-Irkupru Internazzjonali ta' Manteniment għat-Tfal u Forom Oħrajn ta' Manteniment tal-Familja (ĠU L 93, 7.4.2011, p. 9).

      (8)  Id-Deċiżjoni tal-Kunsill 2011/432/UE tad-9 ta' Ġunju 2011 dwar l-approvazzjoni, f'isem l-Unjoni Ewropea, tal-Konvenzjoni tal-Aja tat-23 ta' Novembru 2007 dwar l-Irkupru Internazzjonali ta' Manteniment għat-Tfal u Forom Oħrajn ta' Manteniment tal-Familja (ĠU L 192, 22.7.2011, p. 39).

      (9)  Id-Deċiżjoni tal-Kunsill 2014/218/UE tad-9 ta' April 2014 li temenda l-Annessi I, II u III għad-Deċiżjoni 2011/432/UE dwar l-approvazzjoni, f'isem l-Unjoni Ewropea, tal-Konvenzjoni tal-Aja tat-23 ta' Novembru 2007 dwar l-Irkupru Internazzjonali ta' Manteniment għat-Tfal u Forom Oħrajn ta' Manteniment tal-Familja (ĠU L 113, 16.4.2014, p. 1).


title: 2010/110/CFSP: Deċiżjoni tal-Kunsill 2010/110/PESK tat- 22 ta’ Frar 2010 li testendi l-mandat tar-Rappreżentant Speċjali tal-Unjoni Ewropea għas-Sudan

text:
               23.2.2010

               MT

               Il-Ġurnal Uffiċjali tal-Unjoni Ewropea

               L 46/20

         DEĊIŻJONI TAL-KUNSILL 2010/110/PESK
   tat-22 ta’ Frar 2010
   li testendi l-mandat tar-Rappreżentant Speċjali tal-Unjoni Ewropea għas-Sudan
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi

               (1)

               Fid-19 ta’ April 2007, il-Kunsill adotta l-Azzjoni Konġunta 2007/238/PESK (1) li tappunta lis-Sur Torben BRYLLE bħala Rappreżentant Speċjali tal-Unjoni Ewropea (RSUE) għas-Sudan.

               (2)

               Fis-16 ta’ Frar 2009, il-Kunsill adotta l-Azzjoni Konġunta 2009/134/PESK (2) li temenda u testendi li l-mandat tar-RSUE sat-28 ta’ Frar 2010.

               (3)

               Il-mandat tar-RSUE għandu jiġi estiż sal-31 ta’ Awwissu 2010. Madankollu, il-mandat tar-RSUE jista’ jiġi tterminat qabel, jekk il-Kunsill jiddeċiedi hekk, fuq rakkomandazzjoni tar- Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ) wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.

               (4)

               Ir-RSUE se jimplimenta l-mandat tiegħu fil-kuntest ta’ sitwazzjoni li tista’ tiddeterjora u li tista’ tagħmel ħsara lill-objettivi tal-Politika Estera u ta’ Sigurtà Komuni stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Torben BRYLLE bħala Rappreżentant Speċjali tal-Unjoni Ewropea (RSUE) għas-Sudan huwa b’dan estiż sal-31 ta’ Awwissu 2010. Il-mandat tar-RSUE jista’ jiġi tterminat qabel, jekk il-Kunsill jiddeċiedi hekk, fuq rakkomandazzjoni tar-RGħ wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.
   Artikolu 2
   Objettivi ta’ politika
   Il-mandat tar-RSUE għandu jkun ibbażat fuq l-objettivi tal-politika tal-Unjoni Ewropea (UE) fis-Sudan, notevolent fir-rigward tal-isforzi, bħala parti mill-komunità internazzjonali u b’appoġġ għall-Unjoni Afrikana (UA) u għan-Nazzjonijiet Uniti (NU), sabiex il-partijiet Sudaniżi, l-UA u n-NU jiġu megħjuna jiksbu riżoluzzjoni politika tal-kunflitt fid-Darfur, inkluż permezz tal-implimentazzjoni tal-Ftehim ta’ Paċi fid-Darfur (FPD) u sabiex tkun faċilitata l-implimentazzjoni tal-Ftehim Komprensiv ta' Paċi (FKP) u jiġi promoss id-djalogu Nofsinhar-Nofsinhar, kif ukoll tiġi faċilitata l-implimentazzjoni tal-Ftehim ta’ Paċi fil-Lvant tas-Sudan (FPLS), b’kont debitament meħud tar-ramifikazzjonijiet reġjonali ta dawn il-kwistjonijiet u tal-prinċipju ta’ appartenenza Afrikana.
   Artikolu 3
   Mandat
   1.   Sabiex jinkisbu l-objettivi tal-politika, il-mandat tar-RSUE għandu jkun li:

               (a)

               jaħdem mal-UA, il-Gvern tas-Sudan, il-Gvern tas-Sudan tan-Nofsinhar, il-movimenti armati tad-Darfur u partiti Sudaniżi oħra kif ukoll mas-soċjetà ċivili u organizzazzjonijiet non-governattivi tad-Darfur u jżomm kollaborazzjoni mill-qrib man-NU u ma’ atturi internazzjonali rilevanti oħra, bil-għan li jitwettqu l-objettivi tal-politika tal-Unjoni;

               (b)

               jirrappreżenta lill-Unjoni fid-djalogu Darfur-Darfur, fil-laqgħat ta’ livell għoli tal-Kummissjoni Konġunta, kif ukoll laqgħat oħra rilevanti kif mitlub;

               (c)

               jirrappreżenta lill-Unjoni, kull meta jkun possibbli, fil-Kummissjonijiet ta’ Valutazzjoni u Evalwazzjoni tal-FKP u l-FPD;

               (d)

               isegwi l-iżviluppi fir-rigward tal-implimentazzjoni tal-FPLS;

               (e)

               jiżgura koerenza bejn il-kontribut tal-Unjoni għall-maniġġar tal-kriżi fid-Darfur u r-relazzjoni politika ġenerali tal-Unjoni mas-Sudan;

               (f)

               fir-rigward tad-drittijiet tal-bniedem, inklużi d-drittijiet tat-tfal u tan-nisa, u l-ġlieda kontra l-impunità fis-Sudan, isegwi s-sitwazzjoni u jżomm kuntatti regolari mal-awtoritajiet Sudaniżi, l-UA u n-NU, b’mod partikolari mal-Uffiċċju tal-Kummissarju Għoli għad-Drittijiet tal-Bniedem, l-osservaturi għad-drittijiet tal-bniedem attivi fir-reġjun, u l-Uffiċċju tal-Prosekutur tal-Qorti Kriminali Internazzjonali.

         2.   Bil-għan li jwettaq il-mandat tiegħu, ir-RSUE għandu, fost l-oħrajn:

               (a)

               ikollu idea ġenerali tal-attivitajiet kollha tal-Unjoni;

               (b)

               jappoġġa l-proċess politiku u l-attivitajiet relatati mal-implimentazzjoni tal-FPK, l-FPD u l-FPLS; u

               (c)

               isegwi u jirrapporta dwar il-konformità tal-partijiet Sudaniżi mar-Riżoluzzjonijiet rilevanti tal-Kunsill tas-Sigurtà tan-NU, notevolment il-1556 (2004), 1564 (2004), 1591 (2005), 1593 (2005), 1672 (2006), 1679 (2006), 1706 (2006), 1769 (2007) u 1778 (2007).

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta’ kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   Artikolu 5
   Finanzjament
   1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta’ Marzu 2010 sal-31 ta’ Awwissu 2010 għandu jkun ta’ EUR 1 410 000.
   2.   In-nefqa ffinanzjata mill-ammont stipulat fil-paragrafu 1 għandha tkun eleġibbli sa mill-1 ta’ Marzu 2010. In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull infiq.
   Artikolu 6
   Struttura u kompożizzjoni tat-tim
   1.   Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tat-tim tiegħu. It-tim għandu jinkludi t-tagħrif espert dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim tiegħu.
   2.   L-Istati Membri u l-istituzzjonijiet tal-Unjoni jistgħu jipproponu l-issekondar ta’ persunal biex jaħdem mar-RSUE. Is-salarju ta’ persunal li jiġi ssekondat minn Stat Membru jew minn istituzzjoni tal-Unjoni lir-RSUE għandu jkun kopert mill-Istat Membru jew l-istituzzjoni tal-Unjoni kkonċernati rispettivament. L-esperti ssekondati mill-Istati Membri għas-Segretarjat Ġenerali tal-Kunsill jistgħu jiġu stazzjonati wkoll mar-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru jew l-istituzzjoni tal-Unjoni mandanti u għandu jwettaq dmirijietu u jaġixxi fl-interess tal-mandat tar-RSUE.
   4.   Għandhom jinżammu l-uffiċċji tar-RSUE f’Khartoum u f’Juba, li jinkludu Konsulent Politiku u l-persunal ta’ appoġġ amministrattiv u loġistiku meħtieġ. Skont il-mandat tar-RSUE kif imfisser fl-Artikolu 3, jista’ jiġi stabbilit ukoll sub-uffiċċju f’Darfur jekk l-Uffiċċji eżistenti f’Khartoum u Juba ma jkunux jistgħu jipprovdu s-sostenn kollu meħtieġ lill-persunal tar-RSUE skjerat fir-reġjun tad-Darfur.
   Artikolu 7
   Privileġġi u immunitajiet tar-RSUE u l-persunal tiegħu
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u l-membri tal-persunal tiegħu għandhom jiġu miftehmin mal-parti/partijiet ospitanti kif ikun jeħtieġ il-każ. L-Istati Membri u l-Kummissjoni għandhom jagħtu l-appoġġ kollu meħtieġ għal dan l-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tat-tim tiegħu għandhom jirrispettaw il-prinċipji ta’ sigurtà u l-istandards minimi stabbiliti bid-Deċiżjoni tal-Kunsill 2001/264/KE tad-19 ta’ Marzu 2001 li tadotta r-regolamenti tal-Kunsill rigward is-sigurtà (3), b’mod partikolari fil-ġestjoni ta’ informazzjoni klassifikata tal-UE.
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjoni tal-Unjoni u/jew l-Istati Membri, kif meħtieġ, għandhom jipprovdu appoġġ loġistiku fir-reġjun.
   Artikolu 10
   Sigurtà
   Konformement mal-politika tal-Unjoni dwar is-sigurtà ta’ persunal skjerat barra l-Unjoni f’kapaċità operazzjonali taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f’konformità mal-mandat tiegħu u s-sitwazzjoni ta’ sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu taħt l-awtorità diretta tiegħu, notevolment billi:

               (a)

               jistabbilixxi pjan ta’ sigurtà speċifiku għall-missjoni ibbażat fuq il-gwida tas-Segretarjat Ġenerali tal-Kunsill, li jinkludi miżuri ta’ sigurtà fiżiċi, organizzattivi u proċedurali speċifiċi għall-missjoni, dwar il-ġestjoni tal-moviment sigur ta’ persunal lejn, u fiż-żona tal-missjoni, kif ukoll il-ġestjoni ta’ inċidenti ta’ sigurtà u li jinkludi pjan ta’ kontinġenza u evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif meħtieġ mill-kondizzjonijiet fiż-żona tal-missjoni;

               (c)

               jiżgura li l-membri kollha tat-tim tiegħu li jridu jiġu skjerati barra l-Unjoni, inkluż persunal kkuntrattat lokalment, ikunu ħadu taħriġ ta’ sigurtà xieraq qabel u mal-wasla fiż-żona tal-missjoni, ibbażat fuq il-klassifikazzjoni ta’ riskju mogħtija liż-żona ta’ missjoni mis-Segretarjat Ġenerali tal-Kunsill;

               (d)

               jiżgura li r-rakkomandazzjonijiet kollha miftiehma, magħmula wara valutazzjonijiet ta’ sigurtà regolari jiġu implimentati, u jipprovdi lir-RGħ, lill-Kunsill u lill-Kummissjoni b’rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapporti ta’ nofs it-term u ta’ implimentazzjoni tal-mandat.

         Artikolu 11
   Rappurtar
   1.   Ir-RSUE għandu jipprovdi regolarment lir-RGħ u lill-KPS b’rapporti bil-fomm u bil-miktub. Jekk ikun meħtieġ, ir-RSUE għandu jippreżenta rapport ukoll lill-gruppi ta’ ħidma tal-Kunsill. Rapporti regolari bil-miktub għandhom jiġu ċċirkolati permezz tan-netwerk COREU. Fuq ir-rakkomandazzjoni tar-RGħ jew tal-KPS, ir-RSUE jista’ jipprovdi rapporti lill-Kunsill Affarijiet Barranin.
   2.   Ir-RSUE għandu jirrapporta regolarment lill-KPS dwar is-sitwazzjoni fid-Darfur u dwar is-sitwazzjoni fis-Sudan kollu kemm hu.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni. Huwa għandu jgħin biex jiġi żgurat li l-istrumenti kollha tal-Unjoni fuq il-post jaġixxu b’mod koerenti biex jinkisbu l-objettivi ta’ politika tal-Unjoni. L-attivitajiet tar-RSUE għandhom jiġu kkoordinati ma’ dawk tal-Kummissjoni, kif ukoll dawk ta’ RSUE oħrajn attivi fir-reġjun kif meħtieġ. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni b’aġġornamenti ta’ informazzjoni regolari.
   2.   Fil-post, għandu jinżamm kuntatt mill-qrib mal-Kap tad-Delegazzjoni tal-Unjoni u mal-Kapijiet ta’ Missjoni tal-Istati Membri. Huma għandhom jagħmlu mill-aħjar biex jgħinu lir-RSUE fl-implimentazzjoni tal-mandat. Ir-RSUE għandu jikkollabora wkoll ma’ atturi internazzjonali u reġjonali oħra fuq il-post.
   Artikolu 13
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħra mill-Unjoni għar-reġjun għandhom jiġu riveduti regolarment. Ir-RSUE għandu jippreżenta rapport dwar l-implimentazzjoni tal-mandat lir-RGħ, lill-Kunsill u lill-Kummissjoni fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta’ Marzu 2010.
   Artikolu 15
   Pubblikazzjoni
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, it-22 ta’ Frar 2010.

            Ghall-Kunsill

            Il-President

         C. ASHTON

      (1)  ĠU L 103, 20.4.2007, p. 52.

      (2)  ĠU L 46, 17.2.2009, p. 57.

      (3)  ĠU L 101, 11.4.2001, p. 1.


title: Id-Deċiżjoni tal-Kummissjoni tal-5 ta' Novembru 2003 li tistabbilixxi l-Kumitat tal-Banek EwropejTest b'rilevanza għaż-ŻEE.

text:
Avviż Legali Importanti

|

32004D0010

Official Journal L 003 , 07/01/2004 P. 0036 - 0037

		Id-Deċiżjoni tal-Kummissjonital-5 ta' Novembru 2003li tistabbilixxi l-Kumitat tal-Banek Ewropej(Test b'rilevanza għaż-ŻEE)(2004/10/KE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea,Billi:(1) F'Ġunju 2001, il-Kummissjoni adottat id-Deċiżjonijiet 2001/527/KE [1] u 2001/528/KE [2] li jistabbilixxu l-Kumitat tar-Regolaturi tat-Titoli Ewropej u l-Kumitat tat-Titoli Ewropej rispettivament.(2) Fir-Riżoluzzjonijiet tiegħu tal-5 ta' Frar u tal-21 ta' Novembru 2002, il-Parlament Ewropew endorsja l-avviċinament fuq erba' livelli mitkellem favuru fir-Rapport Finali tal-Kumitat ta' l-Għorrief dwar ir-regolazzjoni tas-swieq tat-titoli Ewropej u sejjaħ għalbiex jiġu estiżi ċerti aspetti ta' dan l-avviċinament għas-setturi tal-banek u ta' l-assigurazzjoni bla ħsara għal impenn ċar mill-Kunsill għal riforma sabiex jiġi ggarantit bilanċ istituzzjonali xieraq.(3) Fit-3 ta' Diċembru 2002, il-Kunsill stieden lill-Kummissjoni sabiex timplimenta dawn l-arranġamenti fl-oqsma tal-banek u ta' l-assigurazzjoni u tal-pensjonijiet tax-xogħol u li tistabbilixxi malajr kemm jista' jkun kumitati ġodda f'kapaċità konsultattiva fejn jidħlu dawn l-oqsma.(4) Id-Direttiva 2000/12/KE tal-Parlament Ewropew u tal-Kunsill ta' l-20 ta' Marzu 2000 li għandha x'taqsam mat-teħid u s-segwiment tan-negozju ta' l-istituzzjonijiet tal-kreditu [3] stabbiliet il-Kumitat Konsultattiv tal-Banek sabiex jagħti pariri lill-Kummissjoni fl-iżvilupp tal-leġislazzjoni u jassisti lill-Kummissjoni fl-eżerċizzju tal-poteri tagħha ta' implimentazzjoni fil-qasam tal-banek.(5) Il-Kummissjoni pproponiet Direttiva li timmodifika, fost ħwejjeġ oħra, id-Direttiva 2000/12/KE, id-Direttiva tal-Kunsill 93/6/KEE tal-15 ta' Marzu 1992 dwar l-adegwatezza tal-kapital tad-ditti ta' l-investiment u ta' l-istituzzjonijiet tal-kreditu [4], id-Direttiva 94/19/KE tal-Parlament Ewropew u tal-Kunsill tat-30 ta' Mejju 1994 dwar l-iskemi tal-garanzija tad-depożiti [5], u d-Direttiva 2002/87/KE tal-Parlament Ewropew u tal-Kunsill tas-16 ta' Diċembru 2002 dwar is-sorveljanza supplimentari ta' l-istituzzjonijiet tal-kreditu, l-impriżi ta' l-assigurazzjoni u d-ditti ta' l-investiment f'konglomerat finanzjarju u li temenda d-Direttivi tal-Kunsill 73/29/KEE, 79/267/KEE, 92/49/KEEC, 92/96/KEE, 93/6/KEE u 93/22/KEE, u d-Direttivi 98/78/KE u 2000/12'KE tal-Parlament Ewropew u tal-Kunsill [6], sabiex tħassar il-funzjonjiet konsulattivi tal-Kumitat Konsultattiv tal-Banek.(6) Din l-emenda teħtieġ il-ħolqien korrispondenti u simultanju ta' grupp ġdid konsultattiv sabiex jagħti pariri lill-Kummissjoni rigward l-iżvilupp tal-leġislazzjoni Komunitarja dwar il-banek, li jrid jissejjaħ "Il-Kumitat tal-Banek Ewropej".(7) Sabiex tiġi evitata d-duplikazzjoni, id-Deċiżjoni għandha tidħol fis-seħħ fl-istess żmien ta' kull Direttiva oħra li tħassar il-funzjonijiet purament konsultattivi tal-Kumitat Konsultattiv tal-Banek.(8) Meta l-Kumitat tal-Banek Ewropej jipprovdi pariri dwar disposizzjonijiet li japplikaw kemm għall-istituzzjonijiet tal-kreditu u kemm għad-ditti ta' l-investiment, il-kompożizzjoni tiegħu għandha tkun hekk li tiżgura illi titqies il-perspettiva tad-ditti ta' l-investiment.(9) L-istabbiliment tal-Kumitat tal-Banek Ewropej ma għandux jaqta' barra għamliet oħra ta' koperazzjoni bejn l-awrtoritajiet differenti involuti fir-regolazzjoni u s-sorveljanza ta' l-istituzzjonijiet tal-kreditu, b'mod partikolari fi ħdan il-Kumitat tas-Sorveljaturi tal-Banek Ewropej stabbilit bid-Deċiżjoni tal-Kummissjoni 200//KE [7],IDDEĊIDIET DAN LI ĠEJ:Artikolu 1Huwa hawnhekk stabbilit grupp konsultattiv dwar l-attivitajiet tal-banek fil-Komunità, imsejjaħ "il-Kumitat tal-Banek Ewropej", minn issa 'l quddiem riferit bħala "il-Kumitat".Artikolu 2Il-Kumitat għandu jagħti pariri lill-Kummissjoni, fuq it-talba tal-Kummissjoni, dwar kwistjonijiet tal-politika fejn jidħlu l-attivitajiet tal-banek kif ukoll proposti tal-Kummissjoni f'dan il-kamp.Artikolu 3Il-Kumitat għandu jkun magħmul minn rappreżentanti ta' livell għoli ta' l-Istati Membri. Il-Kumitat għandu jkun ippresjedut minn rappreżentant tal-Kummissjoni.Il-President tal-Kumitat tas-Sorveljaturi tal-Banek Ewropej stabbilit bid-Deċiżjoni tal-Kummissjoni 2004/5/KE għandu jieħu sehem fil-laqgħat tal-Kumitat bħala osservatur. Il-Bank Ċentrali Ewropew għandu jkun irrappreżentat bħala osservatur.Il-Kummissjoni tista' tistieden esperti u osservaturi sabiex jattendu l-laqgħat.Is-segretarjat għandu jiġi pprovdut mill-Kummissjoni.Artikolu 4Il-Kumitat għandu jadotta r-regoli tiegħu ta' proċedura. Il-Kumitat għandu jiltaqa' f'intervalli regolari taż-żmien u kull meta s-sitwazzjoni hekk titlob. Il-Kummissjoni tista' ssejjaħ laqgħa ta' emerġenza jekk tikkunsidra illi sitwazzjoni hekk teħtieġ.Artikolu 5Din id-Deċiżjoni għandha tidħol fis-seħħ fl-istess jum tad-dħul fis-seħħ ta' kull direttiva li tħassar il-funzjonijiet purament konsultattivi tal-Kumitat Konsultattiv tal-Banek.Magħmula fi Brussel, fil-5 ta' Novembru 2003.Għall-KummissjoniFrederik BolkesteinMembru tal-Kummissjoni[1] ĠU L 191, tat-13.7.2001, pġ. 43.[2] ĠU L 191, tat-13.7.2001, pġ. 45.[3] ĠU L 126, tas-26.5.2000, pġ. 1.[4] ĠU L 141, tal-11.6.1993, pġ. 1.[5] ĠU L 135, tal-31.5.1994, pġ. 5.[6] ĠU L 35, tal-11.2.2003, pġ. 1.[7] Ara l-paġna 28 ta' dan il-Ġurnal Uffiċjali.--------------------------------------------------


title: Deċiżjoni tal-Kunsill (UE) 2016/1790 tat-12 ta' Frar 2016 dwar il-konklużjoni tar-Reviżjoni 3 tal-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta' preskrizzjonijiet tekniċi uniformi għall-vetturi bir-roti, it-tagħmir u l-partijiet li jistgħu jintramaw u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (“Ftehim Rivedut tal-1958”)

text:
               11.10.2016

               MT

               Il-Ġurnal Uffiċjali tal-Unjoni Ewropea

               L 274/2

         DEĊIŻJONI TAL-KUNSILL (UE) 2016/1790
   tat-12 ta' Frar 2016
   dwar il-konklużjoni tar-Reviżjoni 3 tal-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta' preskrizzjonijiet tekniċi uniformi għall-vetturi bir-roti, it-tagħmir u l-partijiet li jistgħu jintramaw u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (“Ftehim Rivedut tal-1958”)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 tiegħu, flimkien mal-Artikolu 218(6)(a) tiegħu,
   Wara li kkunsidra d-Deċiżjoni tal-Kunsill 97/836/KE tas-27 ta' Novembru 1997 dwar l-adeżjoni mill-Komunità Ewropea għall-Ftehim tal-Kummissjoni Ekonomika għall-Ewropa tan-Nazzjonijiet Uniti li tikkonċerna l-adozzjoni tal-preskrizzjonijiet tekniċi uniformi għall-vetturi bir-roti, tagħmir u partijiet minnhom li jistgħu jitwaħħlu ma' u/jew jiġu użati fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (1), u b'mod partikolari l-Artikolu 5(1) tagħha u l-punt 3 tal-Anness III għaliha,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (2),
   Billi:

               (1)

               Il-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni tal-preskrizzjonijet tekniċi uniformi għall-vetturi bir-roti, tagħmir u partijiet minnhom li jistgħu jitwaħħlu ma' u/jew jiġu użati fuq vetturi bir-roti u l-kundizzjonijet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijet (“il-Ftehim”) daħal fis-seħħ fis-16 ta' Ottubru 1995.

               (2)

               L-Artikolu 13 tal-Ftehim jipprovdi għal emendi li jikkonċernaw il-Ftehim innifsu u l-Appendiċijiet tiegħu li għandhom jiġu adottati permezz ta' notifika, minn Parti Kontraenti, tat-test tal-emendi proposti lis-Segretarju Ġenerali tan-Nazzjonijiet Uniti, li għandu jgħaddih lill-Partijiet Kontraenti kollha. Jekk l-ebda Parti Kontraenti ma tesprimi oġġezzjoni fi żmien sitt xhur mid-data ta' trażmissjoni tal-emendi proposti mis-Segretarju Ġenerali, l-emendi għandhom jidħlu fis-seħħ għall-Partijiet Kontraenti kollha tliet xhur wara l-iskadenza ta' dak il-perjodu ta' sitt xhur.

               (3)

               Id-WP.29 qabel, fil-150 sessjoni tiegħu li saret f'Marzu 2010, li jistabbilixxi grupp informali bl-għan li dan jgħin lid-WP.29 biex jikkunsidra azzjonijiet dwar id-direzzjoni futura għall-armonizzazzjoni tar-regolamenti dwar il-vetturi skont il-Ftehim. Din id-direzzjoni futura għandu jkollha l-għan li tinkoraġġixxi l-parteċipazzjoni ta' iżjed pajjiżi u organizzazzonijiet għall-integrazzjoni ekonomika reġjonali fl-attivitajiet tal-Forum Dinji u li żżid in-numru ta' Partijiet Kontraenti għall-Ftehim, billi jittejbu l-funzjonament u l-affidabbiltà tiegħu, u b'hekk jiġi żgurat li l-Ftehim jibqa' l-qafas internazzjonali ewlieni għall-armonizzazzjoni tar-regolamenti tekniċi fis-settur tal-karozzi.

               (4)

               Fil-15 ta' Lulju 2013, il-Kunsill awtorizza lill-Kummissjoni biex tiftaħ negozjati fi ħdan id-WP.29 biex jiġi emendat il-Ftehim. Il-Kummissjoni nnegozjat, f'isem l-Unjoni, proposti għall-emendar ta' dan il-Ftehim fi ħdan il-grupp informali stabbilit mid-WP.29.

               (5)

               Id-WP.29, fil-162 sessjoni tiegħu li saret f'Marzu 2014, ħa nota tal-proposti għar-Reviżjoni 3 tal-Ftehim imħejjija mill-grupp informali, u stieden lill-Partijiet Kontraenti għall-Ftehim biex jibdew il-proċeduri nazzjonali tagħhom ta' eżaminazzjoni tal-proposti biex jiġi emendat il-Ftehim.

               (6)

               Fil-164 sessjoni tiegħu, li saret f'Novembru 2014, id-WP.29 ħa nota ta' proposta mressqa minn għadd ta' Partijiet Kontraenti għall-Ftehim biex il-livell limitu tal-votazzjoni b'maġġoranza għall-istabbiliment ta' Regolamenti tan-NU ġodda u għall-emendi ta' Regolamenti tan-NU eżistenti jiżdied minn maġġoranza ta' żewġ terzi għal maġġoranza ta' erbgħa minn kull ħames voti. Ir-rappreżentant tal-Unjoni Ewropea ħabbar l-intenzjoni li tiġi stabbilita pożizzjoni koordinata tal-Istati Membri tal-UE dwar din il-proposta.

               (7)

               Il-proposti għar-Reviżjoni 3 tal-Ftehim u biex il-livell limitu tal-votazzjoni b'maġġoranza jiżdied minn maġġoranza ta' żewġ terzi għal maġġoranza ta' erbgħa minn kull ħames voti jilħqu l-objettivi ta' negozjar speċifikati fid-Deċiżjoni tal-Kunsill li tawtorizza lill-Kummissjoni biex tiftaħ negozjati fi ħdan id-WP.29 għar-Reviżjoni 3 tal-Ftehim.

               (8)

               Għalhekk, l-Artikoli 1 sa 15 u l-Appendiċijiet 1 u 2 tal-Ftehim għandhom jiġu emendati kif meħtieġ.

               (9)

               Dawn l-emendi għall-Ftehim għandhom jiġu approvati f'isem l-Unjoni.

               (10)

               Id-WP.29 għandu jorganizza votazzjoni informali biex jiġi vverifikat jekk jistax jinkiseb il-kunsens tal-Partijiet kontraenti kollha għal dawk l-emendi għall-Ftehim, qabel ma jniedi l-proċedura speċifikata fl-Artikolu 13 tiegħu biex jiġi emendat. L-Unjoni għandha tivvota favur dawk il-modifiki.

               (11)

               Wara li l-vot informali fi ħdan id-WP.29 jkun ikkonferma li l-kunsens tal-Partijiet Kontraenti kollha dwar l-emendi proposti għall-Ftehim ikun inkiseb, il-President tal-Kunsill għandu jinnomina rappreżentant tal-Unjoni li jingħata s-setgħa li jinnotifika, kif previst fil-punt 3 tal-Anness III tad-Deċiżjoni 97/836/KE, it-test tal-emendi proposti lis-Segretarju Ġenerali tan-Nazzjonijiet Uniti, skont il-proċedura stipulata fl-Artikolu 13.1 tal-Ftehim,

         ADOTTA DIN ID-DEĊIŻJONI:
   Artikolu 1
   Ir-Reviżjoni 3 tal-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta' preskrizzjonijiet tekniċi uniformi għall-vetturi bir-roti, it-tagħmir u l-partijiet li jistgħu jintramaw u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet hija b'dan approvata f'isem l-Unjoni.
   It-test tar-Reviżjoni 3 jinsab mehmuż ma' din id-Deċiżjoni.
   Artikolu 2
   Il-President tal-Kunsill għandu jaħtar lill-persuna li tingħata s-setgħa li tipproċedi, f'isem l-Unjoni, bin-notifika prevista fl-Artikolu 13.1 tal-Ftehim, sabiex tibda l-proċedura għall-konklużjoni tar-Reviżjoni 3 tal-Ftehim u sabiex tesprimi l-kunsens tal-Unjoni Ewropea li tintrabat bir-Reviżjoni 3 tal-Ftehim.
   Artikolu 3
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea
       (3).

      Magħmul fi Brussell, it-12 ta' Frar 2016.

            Għall-Kunsill

            Il-President

         J.R.V.A. DIJSSELBLOEM

      (1)  ĠU L 346, 17.12.1997, p. 78.

      (2)  Kunsens tas-7 ta' Ġunju 2016 (għadu mhuwiex ippubblikat fil-Ġurnal Uffiċjali).

      (3)  Id-data tad-dħul fis-seħħ tal-Ftehim għandha tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.